HAMPUNG TOGI - DANG RO PANTANGAN NI ABITNA - PALAMBOKPUSUPUSU\nHome » TORSA » HAMPUNG TOGI - DANG RO PANTANGAN NI ABITNA\n15 August 2017 TORSA Edit\nDANG RO PANTANGAN NI ABITNA.\nNunga urmun ari mulak si Togi sian balian ala ingkon mangulahon jetor ibana dohot pangurupina mangula hauma ni halak. Alai dung sahat ibana tu jabu mansai songgot rohana marnida niolina i tangis martabuni di bilut podoman nasida. Manungkap si Kartini huhut manuguthon bohina tu bantal sai tangis songon na mongkihongkik.\nNdang dipatontu si Kartini amantana i naung jonok di lambungna, lungun ni rohana ala muruk ni simatua boruna i do sai ngotngot di rohana. Dang tarjalo rohana muruk simatuana boru tu ibana holan ala na hurang hatop ibana na botari i singkop mangalompa. Ndang rohana nian marsangajo songon na lumeleng masak lompalompana alai na mansai gale do pamatangna gabe hurang hinsa ibana.\n“Ai boasa sai tangis ho, na muruk do Inong tu ho?” ninna si Togi.\nSai sip do si Kartini dang mangalusi, iluna do lalap maraburan alani lungun ni rohana.\nLalap sai dielek si Togi niolina i asa olo paboahon aha bonsirna gabe sai tangis ibana. Dihaol ibana si Kartini, diumma, diapus simanjujungna dung i dielek, alai lalap do sai manghuntam dang paboahon aha alana gabe sai tangis ibana.\nNaeng do nian dipaboa si Kartini tu Amantana i aha bonsirna tangis ibana, alai tubu biarna so tung gabe muruk muse amantana i tu ibana manang gabe gasagasaon Amang Siadopanna i muruk tu Simatuana boru. Akh…, tumagon ma hupasip, i ma roha ni si Kartini.\nNian nunga moru lungun ni rohana dung dihaol si Togi ibana tarlumobi sungkunsungkunna tangkas do habotoan mangampini ibana do roha ni amantana i. Dohot ma ala na matanda hu i pangampinion ni si Togi gabe mabiar ibana paboahon muruk ni simatuana tu ibana, maon ma ampin hu parhalanguluna i tu ibana gabe tubu badana tu Inongna.\nHape na sopamotoan ni si Kartini dung ditadingkon si Togi ibana duru sian bilut nasida i, manigor disuhuni si Togi do Inongna. Biar roha ni si Togi molo dipasip ibana parsalisian ni Inongna i dohot niolina gabe olo haduan tubu bada bolon, tumagon ma rohana tagan boi dope manigor marsipasalpuan roha humatop dipauli ibana.\n“Na muruk do Inong tu parumaenmu nangkin, ai tangis ibana dapothu” ninna si Togi.\n“Muruk nangkin ahu, ai na henesan niolimi. Nunga nidok asa tumibu mangalompa asa hatop nian Amongmu mardaon pogu. Manombo sahit butuha bolon ni simatuam dang boi tarlambat mangan nunga ningon alai so diingot” ninna Ompu Pangadean boru.\n“Bah, na songon i do hape dalanna parumaenmu sai tangis?”\n“Boha didok ibana tu ho?. Atik balikbalik alualuna?”\n“So olo ibana mangkuling lalap do iluna dipatudu sai manghohom. I do asa hupatangkas tu Inong”\n“Jai boha pandokmu, dang boi muruhan niolim i molo hurang denggan ?. Torang dok asa binoto?”\n“So dia hudok Inong, alai dang na mangampini parumaenmu ahu. Molo tung pe hurang hibas parumaenmu saonari unang manigor remengi. Ompop ateatem Inong, ai molo so bait dia do mamuhai mardenggan pamatang parumaenmu, jai mangantusi Inong molo songon na henes manang hurang hinsa ibana”\n“Bah. Nunga sega tahe. Bah…bah…boasa dang hatop dipaboa ibana. Ai didia ibana, oh tondingki . Naung dapotan nauli do hape parumaenki, amang tiur ni nipingki. Jaga ho disi asa hutopot jolo ibana tu bilutna an, dia pe nimmu nunga tamba las ni rohangku” ninna Ompu Pangadean Boru humalaput manopot si Kartini tu bilutna.\nAsa mansai tarsonggot do si Kartini dung dibereng ibana ro simatuana i manopot ibana tu bilutna i huhut mangapus tanganna lambok.\n“Boasa dang dipaboa ho tu ahu naung so ro be pantangan ni abitmu jala naung dapotan nauli ho poang. So huboto naung mamuhai mardenggan pamatang ho, patutna do songon na hurang hinsa pamatangmu. Toe poang hinsat ma ho, unang boan tu roham ungutunguthu nangkin ate. Muse so sian mohop ni ateatengku i tu ho, asa ingot do ho nian diulaonmu rohangku” ninna Simatuana lambok huhut jaga ibana mandok hatana: dang patupa tamba hansit ni roha ni parumaenna i alai dang patubu ginjang ni rohana ala pola ditopot ibana parumaenna i mangelek unang sai tangis be ibana.\n“Toe, beta ma hehe ho. Asa mardaon pogu hita, nunga male ra Amantaman. Hinsat ma ho asa sonduk indahan ni si Togi an, ndada sai ahu be manonduk indahan ni i nunga adong ho poang” ninna Ompu Pangadean duru sian bilut i dung didida ibana si Kartini hinsat sian podomanna.\nSi Kartini pe dang dia be boi tardokna dung ro simatuana i manopot ibana tu bilutna i, tompu mombun lungun ni rohana. Tarlumobi hata ni simatuana na mandok muruk pe ibana ndada na mohop rohana na, alai asa ingot do ibana diulaonna. Jala ndang diboto simatuana naung mamungka mardenggan pamatang ibana.\n“Na burju do hape simatuangkon tu ahu. Ahu do na hurang torang paboahon aha na masa tu ahu” ninna roha ni si Kartini huhut manopot simatuana dohot si Togi tu pudi.\nDiida si Kartini nunga hundul si Togi dohot Simatuana boru di lage jala di jolo nasida nunga rade angka piring dohot na asing, alai ndang marna disonduk nasida indahan tu piring nasida, ingkon sai paima ibana manondukhon i. Nunga hea nian dihatahon ibana i tu si Togi di jolo ni Simatuana boasa ingkon paimaon nasida ibana asa mardaon pogu, alai hatop do di alusi Simatuana doli tingki i.\n“Ai hamu do parumaen nuaeng gabe parsonduk bolon, hamu do mangantusi sidabuan, hamu do nangkin mandabu parbue silompaon, hamu muse do tangkas umboto sai dia godangna i sira ni salean dohot ingkan situtungon na tinuhormuna. Hamu do umboto sadia godangna i isi ni bahubahulmuna manang simpananmuna. Alani ingkon hamu do manonduk, mambagihon, manuhat naung ni lompamuna asa sirsir ris sude dapotan. Sirsir ndang adong na lobi na deba hurang. I do ninna hamu Inang lapatan ni Parsonduk Bolon”\n“I do tohona pandok ni Simatuam i. Tung haru tu si Togi on, tung pe ibana gumodang mansari haduan ingkon ho do mangaturhon parbalanjoon huhut paingot ibana asa hati marhepeng, ai ho do sitiop puro. Ho do umbotosa sadiana i sitabunianmu. Malo ma ho mangaturhon i mulai saonari, asa boi sesep nanget paidukiduhonmu marsitabunian, boi pungu i haduan. Ala molo mangasi do Debata ro nama haduan pahompu laho sibalanjoonmuna."\n"Songon i ma poang maol ni sada Ina mangarimpun pardalan ni parsaripeonna. Jai, ingkon ho do marroha asa boi pahimpuonmuna sinamot sasaotik gabe bahen bohal ni pahompu i haduan laho marsingkola. Ai ture ni parsaripeon ni sada jolma tung saguru malo ni Inanta do mangaturhon parsaripeonna dohot manguluhon ianakhonna sude. Ia molo dung do so hasea sada Ina godangan sursar ma parsaripeon nang ianakhonna. Alai ia tung pe hurang ture pangalaho dohot parulaon ni Amantana molo hot do Ina i denggan jala hot di batubatuna gabe tiang sihunti bagasna, boi do ture muse ianakhonna” ninna Simatuana boru manguduti.\nDitangihon si Togi dohot si Kartini sude hata i jala dipahusorhusor di rohana: “Martua do ahu hape saut tu parhalangulungkon ai burju simatuaku mangajari dohot maniroi ahu” ninna si Kartini pasahat mauliate ni rohana.


Sai Marbarita do Angka Murid ni Jesus | Parsiajaran Bibel tu Dakdanak\nSai Marbarita do Angka Murid ni Jesus\nAdong ma sahalak baoa na lumpu na sai mangido-ido di gerbang ni joro. Tingki botari, diida ibana ma si Petrus dohot si Johannes. Ninna ma, ‘Asi ma rohamuna, lehon hamu ma di ahu manang aha pe taho.’ Didok si Petrus ma, ‘Adong do na naeng lehononnami tu ho, alai ndang hepeng. Di bagasan goar ni Jesus, mardalan ma ho!’ Ditogu si Petrus ma ibana asa jongjong. Gabe boi ma mardalan baoa i! Las ma roha ni angka halak na mangida i. Gabe porsea ma nasida jala gabe murid ni Jesus.\nAlai muruk ma angka malim dohot halak Saduse. Diboan ma angka murid i tu pengadilan ni halak Jahudi. Didok ma, ‘Marhite huaso ni ise do dipamalum hamu baoa i?’ Dialusi si Petrus ma, ‘Huaso sian Jesus Kristus na dipamate hamu i do hupangke hami.’ Gogo ma didok angka pemimpin agama i, ‘Unang be dok hamu goar ni Jesus!’ Alai didok angka murid i ma, ‘Ndang adong na boi mangorai hami paboahon taringot Jesus.’\nDung bebas si Petrus dohot si Johannes, didapothon nasida ma murid na asing. Dipaboa nasida ma aha na masa. Dung i martangiang ma nasida jala didok ma, ‘Urupi ma hami asa barani marbarita.’ Dilehon Jahowa ma tu nasida tondi parbadia. Torus ma nasida marbarita dohot pamalumhon na marsahit. Ujungna, lam godang ma na gabe murid ni Jesus. Ditangkup halak Saduse ma angka murid i jala dipenjarahon ala cemburu nasida. Alai di borngin i, disuru Jahowa ma sada suru-suruan manang malaikat mambungka pintu ni penjara i. Didok suru-suruan i ma, ‘Hatop, laho ma hamu tu joro jala mangajari ma hamu disi.’\nMarsogotna i, adong ma na mandok tu angka pemimpin agama, ‘Tarkunci do penjara i, alai ndang disi be angka baoa i! Nunga mangajari nasida di joro!’ Ujungna, ditangkup ma muse angka murid i jala diboan tu pengadilan ni halak Jahudi. Didok sintua ni malim ma, ‘Kan nunga didok hami asa unang didok hamu be goar ni Jesus?’ Dialusi si Petrus ma, ‘Ingkon Debata do dioloi hami, ndang jolma.’\nMansai muruk ma angka pemimpin agama i jala naeng dibunu ma angka murid i. Alai adong ma sahalak Parise na margoar si Gamaliel mandok, ‘Hati-hati hamu! Debata do ra na mandongani nasida. Sotung gabe dialo hamu Debata.’ Dibege angka pemimpin agama i do hata ni si Gamaliel. Dibebashon ma angka murid i. Jala didok ma asa unang marbarita be nasida. Alai sai marbarita do nasida. Barani do nasida paboahon barita na uli, di joro dohot sian jabu tu jabu.\n“Rumingkot do di hami mangoloi Debata gabe parhuaso unang apala jolma.”—Ulaon ni Apostel 5:29\nSungkun-Sungkun: Boasa sai marbarita angka murid i? Songon dia do Jahowa mangurupi nasida?\nUlaon ni Apostel 3:1–4:31; 5:12-42\nTongtong Marbarita Nang pe Ndang Dijalo\nBoasa suruon ni Jesus lari angka apostelna molo adong na mambahen na hansit tu nasida?\nAngka Apostel Marbarita na Uli mardongan Habaranion


Home > 02. Natal\t> BE-601, DI HUTA NI RAJA DAUD\nDi huta ni Raja Daud tubu Sipalua I,\nSi Maria pangintubu na hipas di bara i.\nLaos tu panggagatan I do di borhos Tuhan i.\nRo sian banua ginjang tuat tu portibion,\nNa gumomgom saluhutna tubu di bara I non.\nRaphon jolma na lea saor tu hita Debata.\nTagan di hamet-metonNa parangeNa I burju.\nPasangaphon natorasNa lam marroha situtu.\nO dakdanak tiru ma Jesus Kristus na burju.\nNdang marimbar songon hita, songon ho nang dohot au,\nHalojaon, na hansitan, dihilala do tutu.\nArsak, las ni roha pe diadopi do sude.\nPoso-poso na binorhos na di panggagatan I,\nDangol, lea jala pogos, lao palua jolma i.\nHita hinophopNa I bongot do tu surgo i.\nNdang di bara ni pinahan dipapatar sangapMi,\nAlai dibanua ginjang do rap dohot Ama i.\nNasa na marhosa I do sumomba Ho disi.\nSyair: Once in royal David’s city\nCategories: 02. Natal Tags: BE-601, buku ende, DALAM KOTA RAJA DAUD, DI HUTA NI RAJA DAUD, KJ-113, Once in Royal David's City, SDJ\nBE-602, DI NATAL NA PARJOLO I BE-600, DI BORNGIN NA SASADA I


RTHK Radio Putonghua - Live Online Radio - i3radio.com\nListen 15 min. RTHK Radio Putonghua\nListen 30 min. RTHK Radio Putonghua\nListen 45 min. RTHK Radio Putonghua\nListen 60 min. RTHK Radio Putonghua


Di Biakku…. – Amani Partogi\n← Acara Natal apa Diskotik??\nUla-ula ni jolma na rittik →\nPosted on 16 Desember, 2009 by Hendry Lumban Gaol\nSukkun ma tulang L Naibaho manang naung hea di ida biang i, ai turi-turianna do on, nda holan na manuhuthon do au?. Jadi molo naeng takkas botoon muna songon dia parbalgani biang i, rappak manukkun ma hita tu nasida, beta ma.\nAi nda, sahalak ina na ringgas do NaiHasomalan ro tu ulaon adat?. Dang piga songon inanta on tahe, ai ganup adong undangan sai tor parsidohot do ibana. “Holong do na sinuan, ia tung marulaon iba muse, nda tama ma nian godang akka pamili mangolophon ulaon i?” ninna ibana ala disukkun sahalak ina na dilambungna.\nIdo tutu, ai holong mangalap holong no na binaen, datung hea ribur pesta anggo so hea tarida iba di ulaon ni halak. Jala, ra sude do halak, sukkun-sukkun, ai ise ulaning i. Alai molo na ringgas do iba mandohoti ulaon ni akka pamili, bah ipe dah, sai songon na tarutang do dongan molo so ro tu pesta niba.\nSai tor takkas do taddaon NaiHasomalan on. Molo nunga adong inanta pasitabolan na lehet, parsanggul na metmet jala parbadak na hapal, huhut tas na bolon sai gattung di tanganna, imana ma i. Sai mangapian do akka donganna ina marnidasa, ai ganup pesta sai margatti-gatti do paheanna. Uli, jala na arga-arga muse.\nDukkon guling ari, lao martua mangan nama marpesta i, huddul do NaiHasomalan dohot akka donganna sarobbongan. Ra nga taboto nuaeng, bohama akka dongan ina on, ai tung na godang do akka sihataan ni on. Tagan so martangiang dope, nunga sai marsisedduk indahan tu pingganna be.\n“Imadah, eda, ribur ni pesta on ningondah, tanda do parale-ale oppuni si Humirlop on, ida ma neh, sai marroan be dope akka jolma on” ninna NanDomu apa sabarendeng hundulan dohot NaiHasomalan.\n“Bah, ido dah eda, aha na sinuan, ido tubu, nang iba songoni do” ninna mangalusi.\nDung sidung tangaing, marloppan be ma nasida, nang nai Hasomalan dohot akka donganna. Aha so male tahe, ai di ulaon ni halak batak olo do sadari manikting, mulai sina jam ualau manogot sahat rodi jam onom potang ari.\nDung sippul mangan, pittor hatop do dipamasuki NaiHasomalan akka indahan, dekke, jagal na adong di jolo nasida tu palastik. Anggo sian sitelan dohot paheanna, nang akka ugasan na adong di ibana, ra, dang patut baenonna songoni. Ai sadia ma argani indahan na binoanna i.\nAlai dah, mangauhon tu rohana be do akka donganna. Diingot be do na jolo tikki di huta, hasomalan do molo lao ina tu pesta, sai diboan do songon siulak ni tandokna. Disarihon do na dijabu, anankkonna. Jadi datung boha nidok, molo tung adong ina mamboan sipanganon sian pesta. Jala ibape, adoppon roha, sai tinomu do dainang na jolo molo nga mulak sian pesta, ai mangallang jagal nama.\n“Di biakku bah, di jabu” ninna NaiHasomalan, ala dung dibuat sude akka na adong disi dang disarihon donganna.\n“Ai sari do ho di biang mi ateh eda” ninna NanJujur sian bariba meja.\n“Ido, holan sasada i do biakku”\nLalap ma nasida marsuhutan muse andorang so dapot tikkina pasahat ulos nang mangumpahi hasuhuton.\nSai didok NaiHasomalan do “di biakku” ganup nasida rap di ulaon. Akkup ni, gabe manginongi do huroa dinasida akka donganna, ai tung biang beguaha naeng biang ni NaiHasomalan on. Marnida hasarion ni ibana di biang, bah dang ise tutu naso sukkun-sukkun. Ganup lao tu arisan, tu pesta, sai tor dipamasuk do sapalastik, indahan, jagal nang na asing, jala didok “Di biakku…”\nDisada tikki, diparpestaan, rappak udurma mulak naiHasomalan dohot NaiJarikkot. Mardomu ala udan bolas na gogo, jala sadalanan do anggo jabu nasida. “Rappak mulak ma hita eda, ai udan do neh” ninna nai Jarikkot. Hape di rohana asing do, asa dibereng do biang ni naiHasomalan i.\n“Ima tutu eda, ai mamboan mobil do muse au, beta ma, di jabu ma ta uduti nonang ta on” ninna NaiHasomalan.\nDung sahat nasida di jabu ni NaiHasomalan, lulu-lulu do rohani NaiJarikkot di biang nanidokna i. Bah, didia do naeng biang i, ai ganup marpesta, sai manarihon biang, alai nanggo soarana dang habegean.\nDitomu-tomu amaniHasomalan do nasida, jala huhut ma di dijalang NaiJarikkot. huhut di togihon masuk tu jabu.\n“Nga mangan ho, papi?” ninna NaiHasomalan, huroa mar papi-mami do anggo NaiHasomalan di jabu.\n“Dang dope bah, ai soadong sipanganon, jala ipe mulak iba dah….adong diboan ho indahan?” ninna amani Hasomalan\n“Adong do, di tas hi, huboan do” ninna mangalusi huhut di pahaluar sian tasna, jala diboan tu dapur.\nRo ma tu rohani ni naiJarikkot, “Patut do attong, na burju do biang ni inanta on, biang na boi donganon modom…”.\nPos ini dipublikasikan di TORSA. Tandai permalink.


ULAON PANGOLIHON ANAK/PAMULIHON BORU DIBAGASAN ADAT BATAK TOBANASOMAL DIULAHON DI PARSERAHAN Ir. Roland Hutajulu\n5.3.5 MASISISEAN Dung sidung manjalo tumpak, sahat ma tu acara masisisean. Parjolo ma dipasahat paranak pinggan panungkunan tu Raja parhata ni parboru.\nTar songon on me partording ni na masisean di ulaon unjuk :Parboru :Parjolo ma ta pasahat mauliate tu Amanta Debata ala asi dohot holong ni rohana, na mangiring‑iring hita saluhutna sian angka ingananta be ro tubagas gedung on dibagasan hahipason dohot dibagasan las ni roha. Ia nunga bosur hita mangan, sagat marlompan juhut, songoni sombu uas minum mual sitio‑tio, sai pamurnas ma i tu daging saudara tu bohi, asa ancimun ma pangalambohi, gundur pangalamuni, sipaneang holi‑holi ma i jala sipasindak panaili. Hamu raja ni pamoruon nami …….(Didok marga ni Paranak)Ba nunga dison nuaeng dipasahat hamu pinggan panungkunan na hot di hudulanna, sai hot ma tutu di hita pasu-pasu ni Amanta Debata pardenggan basai, jala saut ma songon hata ni umpasa,Didolok ma parbubuan, ditoruan partanggalanHot ma songon pulo, tingkos songon parsihodoanDi sude asi ni roha ni Tuhan ta, songoni hot nang hita di angka panggabean nang parhorasan\nLaos adong dison ringgit sitio soara, sipalas roha ni na torop songoni nang amanta raja, sai tio ma parnidaan di hita, tiur nang parsaulian, sai martamba ma angka las ni roha di hita tu joloan on, asa silan-lan uruk-uruk, tu silan-lan aek toba, dakdanak ndang marungut-ungut, namagodang tong-tong marlas ni rohaSai lam tu tio na songon baba ni mual, tu rondang na songon bulan, tu tiur na songon mata nia ari, parngoluonta to joloan di arion.\nDiama langkatna, dia ma unok naDia ma hatana, diama nidoknaTangkas ma paboa hamu raja ni boru\nParanak :Ima tutu Raja nami, adong do hata ni natua-tua namandok :Marbau tanduk, marbau holi-holi raja namiGodang sibutong-butong, otik sipir ni tondiTaringot disipanganon nahupartupa hami rajanami,Sititi ma sihompa, tolop palu-palunaOtik sosadiape ma hupatupa hamii, sai mangkorhon pasu-pasu mai dihita on saluhutna\nIa dung dipaboa hamu nangkin naung bosur hamu mangan indahan na las, sagat marlompan juhut. Sai pamurnas mai tutu tu daging, saudara mai tu bohi. Si pasindak panaili mai, sipaneang holi-holiSipalomak imbulu mai, sipaulak hosa loja\nAsa rittar ma songon bonang digala, sakumpal salabeanHoras ma angka raja dohot inanta soripada namanganton, tu gabena ma hami, namangalean\nSai gabe ma na taulai rajanami, asa adong habosurhononta,Jala sai sinur ma pinahan na tapahani, asa adong hasagathononta muse raja namiJadi dihuhuasi ni sipanganon na hupa tupa hami i raja nami Panggabean, parhorason do raja nami\nParboru :Mauliate ma tutu di hamu raja ni pamoruon nami, na paboahon huhuasi ni sipanganon, ima panggabean parhorason, asa bagot na marhalto ma tutu na tubu dirobean, horas ma amanta Raja dohot Inanta soripada na manganton, lam tu gabena ma hamu pamoruon nami namangalean.\nasa hundulma songon anian, jongjong songon pangurgasanmardapot-dapot ma dihamu angka parsaulian songonni nang diparhorasan\nTusanggar ma amporik, tu lubang ma satuaSinur ma pinahan, lam tugabena angka naniula\nAsa tangkas ma uju purba, tangkasan ma uju angkolaTangkasma hamu maduma. Tangkasan nang mamora\nTangkas ma songon adian, marsipatudu songon dalanAsa tung tangkas ma hita di parsaulian, tangkas nang di panggabean\nParanak :Ima tutu rajanami, ia manangkasi ma hamu di siangkupna songon nahundul, sidongan songon na mardalan\nAsa tangkas ma tutu jabu suhat, tangkasanma jabu bonaTangkas ma hita maduma, tangkasan nang mamora\nDibagasan sadarion ma nian raja nami asa rap ma hita manghalashon dohot mamestahon pardongan saripeon nasida, jala laos dibagasan sadarion ma naeng pasahaton nami tu hamu raja ni hula-hula nami panggohi ni adat nagok, ima songon somba ni adat dohot somba ni uhum nami tu hamu hula-hula nami.Asa manggabei ma amanta raja, dohot inanta soripada, mangido nang ditangiangmu hula-hula nami, asa mamasu-masu nang hamu tu sude hami pamoruon muna, lumobi tu anak nami na gabe hela mu dohot boru mu nagabe parumaen nami.\nAnggiat saut songon hata ni umpasa :Napuran ni parsoburan ma, tu gambir ni sitaponganSai tong-tong ma nasida sauduran, jala tong-tong masihaholongan\nDuru ni hamuma ninna, hatubuan ni sangge-sanggeSai marongkap ma nasida tutu sahat tu na saur matua, huhut horas jala gabe\nAsa giring-giring ma gosta-gosta, marborasma singkoruTibu ma nasida mangiring-iring, jala marompa-ompa, di anak dohot diboru\nMolo tung boi pangidoan tu Amanta namartua Debata,Saut songon hata ni umpasa;\nMangkuling ma taganing, rap dohot palu-palunaTibu ma nasida marabing-abing, jala baoa ma buha bajuna\nParboru :Ima tutu raja ni pamoruon nami, nunga di paboa hamuna, siangkupna songon na hundul, sidongan songon na mardalan, na manjalo pasu-pasu parbagason do boru nami dohot hela nami, laos dipaboa hamu naeng pasahaton muna adat nagok tu hami, ba hami pe dohonon nami do, sai rongkap na saur matuama boru dohot hela nami i, Masibar nasida songon ambalang, marrokkap songon tuak. Sai jumpang songon hata ni umpasa, Dangka ni arirang toho ditonga ni onan, badan nasida naso jadi sirang, tondi nasida tong-tong masi gomgoman.Hauma ni parsambilanma, jonok tu pargadongan, sai tongtong ma nasida dapot parsaulian, songoni nang angka paradongan.Asa tubuan lak-lak, tubuan singkoru, solotan bunga-bunga.Tubuan anak ma nasida tubuan boru, dongan nasida sari matua\nTaringot dipasu-pasu na naeng sipasahaton nami tu hamu pamoruon nami, pos ma rohamu raja ni boru, aek natio riong-riong di pinggan pasu, hula-hula na basa do hami, na ringgas mamasu-masu. Jadi dihamu raja ni pamoruon nami, asa nuaeng pe hulehon hami ma tingki tu hamu, laho pasahathon angka dia ma naso gok dope na naeng sipasahaton mu. Piga ma horbo, asa pintor binoan batahi laho mangalai, sadia godang ma mas dohot sere, asa pintor pinarade hajut nami laho ingananna, jala sadia godang ma ringgit sitio soara, asa pinarade ingananna. Nunga rade hami manjalo.\nParanak :Mauliate rajanami, Jadi songon i nang di hamu amanta Raja, inanta Soripada, dihamu dongan tubu, boru/bere, dongan sahuta, suang songoni nang hamu horong ni hula‑hula dohot tulang nami, di minggu minggu nasalpu nadi tanggal...... nunga hupatupa hami ulaon marhata sinamot (pudun saut), jala ombuk tu panghataion di na marhata sinamoti, godang ni sinamot sipasahaton nami tu hula‑hula nami (didokma margani hula‑hula i) godang na Rp. .......rambu pinudun, si rambe manis. Ia patujolo manang bohi ni sinamot godangna Rp........ nunga hupasahat hami tu Raja ni hula‑hula nami. Jadi nanaeng sipasahaton nami apala di ombason ima songon panggohi ni sinamot godangna Rp. ................(dipasahat ma panggohi ni sinamot tu Parboru)\nParboru :Di hamu raja ni pamoruon nami ala naung dipasahat hamu, pangohi ni sinamot, onpe nuaeng, songon pangkataionta di tingki marhata sinamot, pasahat hamu ma todoan/panandaion tu suhi ni ampang na opat ima‑ tu pamarai‑ tu simandokhon‑ tu sihunti ampang‑ tu tulang ni boru muli\ncatatan :Songon naung di hatai ditingki na marhata sinamot, ia panandaion tu parboru dipasada mai, alai jolo digoari ma sada‑sada.Mangihut ma muse tu unsur hula-hula, tulang ni Parboru.\nDialusi tulang ni pangoli ma tar songon on ma, didok : Mauliate ma dihamu dongan parhundul nami Raja ..... ( laos didokma marga ni parboru i) nunga di pasahat hamu jala nunga hujalo hami deba sian sinamot ni borutta i, ima tutu sisada boru ma hita mulai sadari on, mauliate.(Sipata sai didok tulang ni pangoli do hata tu boru muli, berupa nasehat dohot hata pasu-pasu)\nCatatan : Tintin marangkup sian suhut paranak dohot sian suhut parboru do i. Mardos ni roha ma nasida tarsingot di godang na.\nParboru : Di hamu Raja ni pamoruon nami (didok ma marga. ni paranak i ) Nunga sahat be tintin niarangkup. Asa onpe pasahat hamu muse panandaion tu raja naginokkon, tu protokol dohot tu parsinabung, Songoni nang jambar torop.\nParsinabung Parboru:Mauliatema ala naung sude hami ditanda hamu, ba nuaeng songon naung, tatolopi di na marhata sinamot taringot tu ulos herbang, pasahaton nami ma tu hamu godang na ...... lembar. Mangarade ma hamu. Paranak :Mauliate ma di hamu Raja nami. Pasahat hamu ma.Parjolo ma pasahat hamu ulos pansamot tu natoras ni anak nami/ hela muna. Contoh pasahat Ulos Pansamot;\nDi hamu, pamoruon nami marga …………………, di son ro do hami hula-hula mu ( ……………………) laho pasahat ulos na ganjang, ulos si torop rambu, sai ganjang ma tutu umur muna su de hamu keluarga …………, torop maribur angka pinompar mu huhut matangkang majuara. Saut songon hatani natua-tua namandok, Hau simartolu, di dolok ni panamparan, sai leleng ma hamu mangolu, penggeng saur matua, huhut dihaliangi pomparan.Andor halungkang ma togu-togu ni lombu, andor rantiti togu-togu ni horboSai nang-nang ma hamu saur matua, patogu-togu pahompu, sahat tu namar nini, sahat tu namar nono.Naeng pasahatonkuma ulos pansamot tu hamu,Sai samot ma angka parsaulian, samot angka panggabean, songoni nang diangka parhorasan.\nSahat-sahat ni solu, sahat ma tu bonteanHupasahat uloson tu hamu, sai sahat ma hamu leleng mangolu, sahat tu panggabean, sahat tu parhorasan. botima\nParanak :Pasahat hamu ma muse ulos hela, dohot udut na songon naung ditolopi dina marhata sinamot\nTong-tong ma hamu nadua sauduran tu dolok tu toruan, marrongkap ma tutu hamu sahat tu na saur matua. Asa tudos ma songon hata ni umpasa namandok, napuran ni parsoburan tu gambir ni Sitapongan, sai tong-tong do hamu sauduran jala tong-tong masihaholongan. Asa dangka ni arirang ma peak di tonga onan, badan muna naso jadi sirang, tondi muna tong-tong masigomgoman.Tali pintu tolu, bahen ihot ni ogung oloan, sai leleng ma mangolu, jala satahi saoloan.\nMamasu-masu ma antong Tuhanta di hamu na dua (boru, hela, …………………..) di oloi Tuhan ma angka tangiang dohot pangidoan muna, dilehon hagabeon dohot parhorason di hamu, saut songon hatani natua-tua namandok; Tubu ma singkoru, jonok dilambung ni tandiang, sai anggiat ma hamu togu marurat tu toru, tongam mardangka tu lambung, jala singkop marbulung tu ginjang.Tubuan lak-lak ma tubu singkoru di dolok ni purba tua, tubuan anak ma hamu tubuan boru, dongan mu sahat tu na saur matua.\nAsa nuaeng pe sahat ma pasahaton nami uloson tu hamu, songon hatani umpasa ma dohonon ku;Sahat-sahat ni solu ma, sahat ma tu bontean. Hu pasahat hami uloson tu hamu, sahat ma hamu leleng mangolu, sahat tu parhorasan, sahat tu panggabean. Botima\nParanak :Pasahat hamu ma muse ulos na marhadohoan, (digoari paranak ma sada-sada, angka sijalo ulos, songon naung dihatai hian).\nParboru :Dung sidung dipasahat ulos na marhadohoan, didok raja parhata ni parboru ma muse. Suru hamuma anak muna dohot boru nami/parumaen muna asa hupasahat hami ulos holong tu nasida.\nCacatan Di usahahon ma na pasahat ulos herbang holan sian na solhot, sian na homolang boi ma di ganti dohot hepeng dibagasan amplop.\nDung sidung dipasahat ulos herbang, mardalan ma ulos tinonun sadari sian pihak parboru tu pihak paranak. Sesuai usul asa dipasada ma tu sude pihak paranak diluar ni horong ni hula-hula/tulang ni paranak. Parpudi dipasahat parboru ma muse tu Protokol, Parsinabung, dohot jambar torop (Raja naginokkon).\nNa jolo di Bona Pasogit di ulaon pangolihon anak/pamuli boru ulos na wajib si jaloon ni paranak holan 5 lembar do.Ima :\nMolo boi usul di hita nadi PARSERAHAN on godang ni ulos na marhadohoan 11 ( sampuluh sada) ulos ma ta bahen. Songon on ma nian hapeahan ni ulos i :\nPihak ParboruHorong, hula‑hula/tulang. (boi do di tontuhon sahalak na mewakili sian hula‑hula ni parboru, dung jolo di alap nasida hata sian horong hula‑hula dohot tulang). Sahalak utusan ni boru / bere. Sahalak utusan sian dongan sahuta, Sahalak sian dongan tubu, Sahalak sian paidua ni suhut, Suhut sihabolonan (natoras ni boru muli)\nPihak Paranak :Dos ma urutanna songon na mandok hata sian pihak parboru. Dung sidung sude, suhut sihabolonan (natoras ni pangoli) mangampu hata sigabe‑gabe (hata na u1i, hata denggan) dohot mandok mauliate tu sude na torop.\nHata pangampuon :Amanta Raja Inanta Soripada, mauliate malambok pusu ma hupasahat hami, tu hamu Raja ni dongan tubu, Boru, Bere/Ibebere, Raja ni dongan sahuta, Ale-ale, Pariban, Pangula ni Huria, lumobima di hamu Raja ni Hula-hula nami, Tulang, ro di sude namangkaholongi hami. Nunga tung jojor hamu songon namarsuan, jala ris songon namanabur boni, laho pasahat hata na uli, hata panggabean, parhorason, di hami hasuhuton, lumobi ma tu anak dohot parumaen nami. Asa nuaeng pe dohononku ma songon hatani natua-tua. Naung sampulu pitu, jumadi sampulu ualuHata pasu-pasu, hata nauli, panggabean nang parhorasan na pinasahat muna, boanon nami ma i martonga-tonga jabuSai ampu mai di ampuan nami, tuak mai di abara nami, jujung di simajujung nami, peak di abingan nami\nTurtu ma ninna anduhur, tio-tio ma ninna loteHata na uli, panggabean dohot par horason na pinasahat muna i, sai unang ma muba, unang ma mose\nSonggop ma siruba-ruba, tu dangka ni hapadanAngka hata na uli, hata pasu-pasu muna, sai dijangkon tondi nami mai dohot badan\nTingko ma inggir-inggir bulung nai rata-rataAngka hata pasu gabe naung pinasahat muna, pasauthon ma Amanta Debata\nDung dipadomu (dipasada) raja parhata ni parboru olopolop nasian paranak dohot parboru i, dilehon ma tu Raja Huta (Dongan sahuta ni suhut sesuai di alaman ni ise ulaon i). Didok raja huta ma hatana andorang so dibagi olop-olopi. Dihamu suhut nami, nunga tung tangkas pinaihut-ihut ulaonta on, sian nasogot sahat tu botarion, tama do hita mandok mauliate tu Debata Pardenggan basa I, ala asi dohot holong ni rohaNa do, dibahen naboi ture jala denggan mardalan ulaon taon. Saut ma tutu songon hata ni natua-tua : Balintang ma pagabe tumundalhon sitadoan, Saut ma hita horas jala gabe ala nunga denggan hita masipaolo-oloan.Asa Uli ma ninna porda, pandohotan ni hulamotsai tong-tong ma hita dapotan uli dohot las ni roha, laos mangihut ma dohot sinamotSimbora ma guk-guk, peak di lage-lage, Mamora ma hita on luhut, horas jala gabeAsa Silalan uruk uruk tu silallan aek toba, Nametmet ndang marungut‑ungut na magodang sude marlas ni roha, Laos digorahon Raja huta ma muse asa sude natorop i mandok olop, olop, olop (3 hali).huhut disabur hon boras sipir ni tondi.Marlapatan asa sude natoropi mangolophon nauli dohot na denggan, disude angka pasu‑pasu na pinasahat ni angka Raja. Dungi pe asa diparis uang olop‑olop i tu horong paranak dohot parboru.\nManingkir Tangga Acara adat maningkir tangga, ima haroro ni parboru tu huta ni paranak laho mandulo boruna, songon dia do keadaanna. Dipajagar paranak do boruna nasida asa songon naniharaphon ni parboru, tarida mai sian kondisi kesehatan ni boruna ditingki maningkir tangga. Di acara maningkir tangga ma kesempatan ni parboru laho mangalehon sipasingot dohot hata nauli tu boru na, songon ni nang tu helana. Parboru pe dison ma muse mangalehon hata pasu gabe tu pihak ni paranak.\nAcara namangihut :Ima acara di bagas ni masing-masing suhut.Molo di Bagas ni Pihak Paranak, dilanjuthon ma tu napatupahon Mangupa Parumaen, jala di Bagas ni pihak parboru dilanjuthon tu namanigati jual.\nSilikkit, sinalenggam, ba molo saroha sapingkiran hita, ba tapillit na dumenggan, botima. MAULIATE\nSilvia Monica26 Maret 2011 16.01bisa menambah wawasan dan pengetahuan ttg adat batakBalasHapusveronica with smart brain26 Maret 2011 16.17lumayan jugaBalasHapusBarubaca.com8 September 2012 03.44Taringot tu na paulak une dohot tingkir tangga gabe ulaon sadari, ra dang holan jarak na gabe halangan. Dohot doi alasan efisensi biaya nang di tingki. BalasHapusBalasanRoland Hutajulu10 September 2012 17.51Betul, godang do najonok huta ni Paranak dohot Parboru tong do dipaksahon ulaon sadari (tinggkir tangga dan paulak une) dengan alasan asa pintor boi helana dan boruna leluasa tu jabu ni pihak parboru. HapusBalasAngel Dimaria24 Januari 2014 12.41Mauliate tulang,, adong siparsiajarannami akka naupposo,,Au Marga lubis sian haunatas,, namanubuhon au br hutahaean,,HORASBalasHapusGeneral Note2 Februari 2014 09.36Mauliate ma amang.Manungkun ma jo amang. Angka dia do na umpasa na sesuai di tingki paulak une? Mauliate parjoloBalasHapusTambahkan komentarMuat yang lain...


ANAK TUBU BORU SORANG 8 – TanoBatak\nANAK TUBU BORU SORANG 8\nPanurat : R.B. marpaung (Op Miduk)\n2 respons untuk ‘ANAK TUBU BORU SORANG 8’\nMambahen hottas (hare) ni boru naung denggan pamatangna ndang apala hea be binege. Na jolo masa do mambahen sisongon i molo dung marumur 7 bulan naung denggan pamatangna (hamil). Beho do taringot tu son?.\nAgustus 1, 2007 at 8:08 am\nDi toba sai adong dope napatupahon sisongon i. Jumolo ma di patupa siinumon na dipulung sian ; simarate-ate, simarsinta-sinta, purba jolma, pinasa, pisang, gundur, andalehat, pira ni manuk, pirdot, bunga rondang, dipulung ma on tar songon juice, ima na nidokna taor. Dipainumhon ma i jumolo. Dung i lobina i dilompa ma dohot itak dipadomu dohot hua ni manuk (kaldu) ima na nidokna hare.\nAla hunik do hare i, dihunti ma i sian bagas ni inang na tu hutana, ido umbahen didok ina na denggan pamatang (hamil muda) jumujung hunik.\nMolo sinungkun angka naumboto taringot tu gizi, komposisi taor/hare tung timbo do ninna unsur gizi jala denggan tu janin dohot hormon.\nna so diboto angka ompunta najolo do ra mengurai hata sisongon i umbahen pintor tatinggalhon hasomalan sisongon i.\nAgustus 1, 2007 at 11:25 am


Dipaboa Jesus na Munafik Angka Pamimpin Agama (Mateus 23) | Hangoluan ni Jesus\nDisonggak Jesus ma Angka Pamimpin Agama\nMATEUS 22:41–23:24 MARKUS 12:35-40 LUKAS 20:41-47\nANAK NI ISE DO KRISTUS I?\nDIPABOA JESUS NA MUNAFIK DO ANGKA MUSUNA\nNdang boi angka pamimpin agama manangkup Jesus laho dipasahat tu halak Rom. (Lukas 20:20) Tanggal 11 Nisan do tingki i, jala di bagas joro dope Jesus. Naeng dipaboa ibana do ise ibana sasintongna. Didok ma tu nasida, “Songon dia do pandapotmuna taringot tu Kristus? Anak ni ise do ibana?” (Mateus 22:42) Diboto nasida do molo Kristus i pinompar ni si Daud. Jala i ma alus ni nasida.—Mateus 9:27; 12:23; Johannes 7:42.\nDisungkun Jesus ma muse, “Antong, marhite panogu-noguon ni tondi parbadia, boasa dijou si Daud ibana Tuan tingki mandok, ‘Didok Jahowa do tu Tuanku, “Hundul ma ho di siamunku paima hubahen angka musum sidege-degean ni patmu”’? Molo didok si Daud do ibana Tuan, songon dia ma ibana gabe anak ni si Daud?”—Mateus 22:43-45.\nNdang boi dialusi halak Parise sungkun-sungkun ni Jesus. Ai hirim do roha ni nasida paluaon ni pinompar ni si Daud nasida di tingki i sian halak Rom. Alai tingki dipaboa Jesus hata ni si Daud di Psalmen 110:1, 2, dipatangkas Jesus ma, ndang songon angka pamarenta na di tano on Messias. Ai Tuan ni si Daud do ibana, jala mamarenta do ibana dung hundul di siamun ni Debata.\nDibege angka siseanna dohot angka na asing do na nidokna i. Dung i dipaboa Jesus ma muse taringot tu siboto surat dohot halak Parise. Didok ma, ‘Dihunduli nasida do hundulan ni si Musa’ laho mangajarhon Patik ni Debata. Dung i didok Jesus ma, “Ulahon ma sude na nidok ni nasida, alai unang tiru pambahenanna. Ai holan mandok do nasida alai ndang diulahon.”—Mateus 23:2, 3.\nDung i dipaboa Jesus ma na diulahon siboto surat dohot halak Parise, “Dipabalga nasida do kotak na gelleng na di pardompahan dohot na di tangan ni nasida.” Adong do halak Jahudi na mambahen kotak na gelleng na marisi Patik ni Debata di tangan manang di pardompahan ni nasida. Alai dipabalga halak Parise do kotak i laho patudu-tuduhon na tutu diulahon nasida Patik i. Asing ni i, adong do rambu do pangkean ni halak Israel. Alai dipaganjang halak Parise do “rambu ni pangkean ni nasida”. (4 Musa 15:38-40) Sude na diulahon nasida “diulahon asa diida halak”.—Mateus 23:5.\nBoi do gabe bali pangalaho ni nasida tu angka sisean ni Jesus. Alani i didok Jesus ma, “Unang ma dijou hamu guru, ala sada do Gurumuna jala na marhaha maranggi do hamu sude. Jala, unang ma jou ama tu manang ise di tano on, ai sada do Amamuna, i ma na di banua ginjang i. Unang ma olo hamu dijou pamimpin, ai holan sada do Pamimpinmuna, i ma Kristus i.” Aha ma na ingkon diulahon angka sisean i? Didok Jesus ma, “Halak na umbalga sian hamu, ingkon gabe parhobasmuna. Ai patutoruon do manang ise na patimbo dirina, jala patimboon do manang ise na patutoru dirina.”—Mateus 23:8-12.\nDung i didok Jesus ma tu siboto surat dohot tu halak Parise, “Marjea ma hamu siboto surat dohot halak Parise, halak na munafik! Ai ditutup hamu do dalan tu Harajaon banua ginjang i sian jolo ni jolma, hape hamu sandiri pe ndang masuk tusi. Jala diambati hamu do halak na mardalan tusi.”—Mateus 23:13.\nMuruk do Jesus tu halak Parise ala ndang dipingkiri nasida pangkilalaan ni Jahowa. Dibahen nasida do aturan na so porlu. Umpamana didok nasida do, “Molo marsumpa sasahalak marhite bagas joro, ndang adong guna ni i, alai molo marsumpa sasahalak marhite mas na adong di bagas joro, ingkon pasautonna do sumpana i.” Ummarga do di nasida mas sian bagas joro inganan manomba Jahowa. On patuduhon na so marale-ale nasida tu Debata. Jala ‘ditadingkon nasida do na rumingkot sian Patik, i ma hatigoran, asi ni roha dohot roha na marsihohot’.—Mateus 23:16, 23; Lukas 11:42.\nDidok Jesus ma halak Parise ‘panogu-nogu na mapitung, dipasisi nasida do agas alai dibondut nasida do unta!’ (Mateus 23:24) Dibolongkon halak Parise do agas na masuk tu anggur ala binatang na ramun do agas. Alai ndang diulahon nasida na rumingkot sian Patik i. Dos ma nasida songon na mambondut unta. Hape binatang na ramun do unta.—3 Musa 11:4, 21-24.\nBoasa ndang dialusi halak Parise tingki disungkun Jesus taringot tu hata ni si Daud na disurat di Psalmen 110?\nBoasa dipabalga halak Parise kotak na di pardompahan ni nasida jala dipaganjang rambu ni abit ni nasida?\nAha do poda ni Jesus tu angka siseanna?


JOHANNES 14:23-29 - Official Site Of Huria Kristen Indonesia\nMARLAS NI ROHA MA HITA MANGHALASHON PASU-PASU NI DEBATA\nTurpuk on marisihon hata ni Tuhan Jesus songon pangapulion tu 12 sisean i andorang so manaek dope Ibana tu banua ginjang, manopot Debata Ama di HarajaonNa. Laos disi do diparbohali nasida asa tongtong mangaradoti patik ni Debata patuduhon holong ni roha nasida tu Tuhan nang tu dongan jolma na porsea. Jala diparbagabaga Jesus do na lehononNa dame marhite haroro ni Tondi Pangondianon ima Tondi Parbadia na mangajari nang pasingothon nasida di huaso ni Jesus. Dang namanadingkon salelenglelengna Jesus laho to Banua Ginjang, alai na paradehon sada inganan dibagasan Debata Ama do, asa hombar tu partingkian ni Debata na ro do Jesus mangalap angka na porsea asa mian di harajaonNa, asa tongtong nasida marlas ni roha mangaradoti patik ni Debata nang manghalashon pasupasuNa ima Tondi Pangondianon i.\n23-25. Pataridahon holong tu Tuhan i dibagasan ngolu si ganup ari.\nSomal do dipatuduhon sasahalak tanda ni holong tu donganna jolama. Manang, tarido do parbue ni holong sasahalak tu donganna jolma. Isara, mangalehon kado, mangalehon sipanganon, hepeng, ditangianghon, dijaga dirina asa unang adong tubu parbadaan nang selisih paham,dna. Sandok dihophop do mambahen sonang roha nang pingkiran ni donganna i, dao sian ragam hancit ni roha nang parbadaan. Singkop na ima ingkon adong pengorbanan, pangoloion nang parrohahon. Suang songon i do napinangido ni turpukta on, asa dipataridahon manisia i holong ni rohana tu Debata dibagsan ngoluna si ganup ari. Nunga parjolo Debata patuduhon holong ni rohana tu jolma i, asa namanguduti muse naeng ma nian tongtong jolma i boi manghaholongi Debata sian saluhut roha nang pingkiranna, asa maringanan Debata dibagasan rohana. Tanda ni holong tu Tuhan i tontu sahali mangihuthon lomo ni rohana hombar tu naung dipadanhon di Patik na sampulu i, dohot dihasisingkop ni pangajarion Jesus di Padan Naimbaru (Patik Raya).\n26-27. Baga-baga haroro ni Tondi Pangondianon.\nUmbahen i ma, asa boi manontong jolma i manghangoluan dohot patuduhon holong na tu Tuhan i, dilehon do Tondi Pangondianon asa mangajari jolma i unang lupa, lilu, mandele dina mangolu dibagasan holong tu Tuhan. Nunga dipaboa Jesus tu 12 siseaanNa ima naborat do siteanon na mangihuthon Ibana, ingkon ditulak portibion, direhe i, dilelei portibion. Alai, dipaborhat do nasida dibagasan dame na sian Debata asa unang ganggu, mabiar, bonsa roha ni siseann i, dinamangulahon tugas pemuridan diliat portibion. Pandonganion ni Tuhan marhite Tondi Pangondianon i, ima namangalehon gogo naimbaru ganup tingki, panghirimon na manontong, nang parbinotoan na hot sian Debata asa ganup jolma manjangkon Jesus gabe Sipalua dingoluna.\n28-29. Marlas ni roha manghalashon pasu-pasu ni Debata ima tumpal hangoluanta di harajaonNa.\nUmbahen i, molo dipeop sisean i gomos hata ni Tuhan jala hot holong nasida tu Tuhan i, hombar tu tona ni Debata asa saluhut bangso mananda Jesus do Sipalua i, jaloonnasida ma tumpal na niulanasida, ima hangoluan salelenglelengna di harajaon ni Debata. Ido sangkap ni Jesus tuat tu banua ginjang, laho parade inganan di saluhut jolma na manghaholongi, manjangkon dohot mangulahon lomo ni roha Debata.\nDiganup na masa dingolunta, tarlumobi ma angka silasniroha, isara ulang tahun, naik jabatan, karir membaik, usaha lancar,dna, tahalashon do saluhutna. Jala marragam be do cara ni jolma patuduhonon i. Adong na patupahon pesta olopolop, mangalehon hamuliatehon tu gareja, tu panti asuhan, mardalani, mangan-mangan,dna. Saluhutna i mamboan las ni roha nang dame tu rohanta, boi hita manjalo pasupasu ni Tuhan i. Sialani i, molo tarimangrimangi do angka tingki naung tabolus nang pasupasu naung tajalo sian Debata tontu sahali anggiat i manuanhon roha na lam bagas laho mangaradoti patik ni Tuhan i. Ai ido tanda ni halak na manghaholongi Debata, na manghalashon pasupasu ni Debata di ngoluna. Pasupasu i ndang na holan mandok angka kenaikan jabatan, usaha, alai angka arsak ni roha pe dohonon do pasupasu na mangalehon pangajarion partingkion laho manopoti di rohana ringkot ni huaso Debata mangurupi ibana mamolus i.\nTarlumobi ma dipadomu do turpuk on tu ari ulangtahun ni hurianta HKI. Tapatuduhon ma parbue ni holongta tu Tuhan nang hurianta HKI on marhite ngolu haporseaonta si ganup ari, hombar tu visi-misi ni hurianta, marturia/bersaksi, diakonia/melayani, koinonia/ bersekutu, didaskalia/pengajaran. Tadukung ma saluhut program napamajuhon HKI, jala tahalashon ma dibagas joro ni Debata asa lam marbungaran jolma na porsea tu Tuhan marhite HKI nang ngolunta. Unang ma bonsa manang mabiar hita patuduhon haporseaonta i, marningot ma hita tongtong didongani nang diramoti Tuhan hita dinamandalani ngolunta. Selamat Ulang Tahun HKI! Amen\nC.Pdt. Leri Cahaya Duma Simatupang, S.Th\nPrevious Article PSALMEN 67:1-8\nNext Article UL. NI APOSTEL 11 : 1 – 18


RUHUT MAMUNGKA HUTA DOHOT JABU | Punguan Sinurat\nSINURAT KETURUNAN SILAHISABUNGAN\nMp3 Batak (5)\nVideo Batak (4)\nMual Pansur Sipitu Dai (Pancuran Tujuh Rasa)\nSelamat Hari Natal Punguan Sinurat\nKalender Punguan Sinurat 2011\nKitab Boru Debata\nBORU NI RAJA” DALAM SETIAP KELUARGA BATAK\nTAHAP-TAHAPAN UPACARA SAUR MATUA\nCerita Tentang Deang Namora\nBab. VIII. BERITA SI BURSOKRAJA ( OMPU SINAMBANG )\nRUHUT MAMUNGKA HUTA DOHOT JABU\nPosted on Desember 1, 2009 by dunkom\n“Ganjang pe banjar ganjang, mandapot di Raja Huta”. “Bolon pe rumah gorga, mandapot do di jabu bona”.\nPoda umpama ni natua-tua najolo mandok: “Sai tubu anak sipungka parik, sai tubu boru si hodohon hudon bolon”.\nIa anak sipungka parik, sai anak nabegu do i, jala na todos di ari. Ai molo mamungka huta jolma najolo, nungnga adong sangkap dohot tujuanna, lumobi di tano nagonting, pintor adong do alona. Songon on ma hinadokdok ni na mamungka huta. Undungna jumolo dipajongjong, hadudu tarupna, hadudu dohot dorpina, manangkas do tu tano podomanna, dung i muse sai godang dope binatang harangan disi.\nPatik ni pungkaon huta; Nang tung godang batu di ingananna i, dang boi pintor boi i bahenon gabe dalihan, ingkon hau do jolo pantikhonon, i ma na nigoaranna “Balikkuhu”, mangalap sian balikkuhu do dalihan natolu. Ai ianggo somalna lima dalihan najolo.\nDang na mangarehei angka panurat dohot angka siboto adat hata on, ala na songon on ma umbahen salpu-salpu sinurat ni panurat. Songon bangko ni asu, ala dang borhat sian Si sia-sia ni hata Batak dohot Adat Batak. Nungnga nian haruar ditaon 1965 si sia-sia ni hata Batak dohot si sia-sia ni “Gumbal” (Pargolatan) ni halak Batak, alai dang ringkot mangguruhon. Sai umpama dohot umpasa do dilului, hape dasor ni umpama i, dang diguruhon, gabe godang ma sala mamangke. Tabo dibege sipareon, alai tujuan ni hata i di na mangantusi (datu panusur) nungnga tu ulaon na humurang “tondi” di pandohan i, dang martondi hata i, gabe mangulpuk ma datu tu suhut dohot tu raja namandok i. Alai ianggo nagalia, dang lolo horja godang, ia so jolo ro Guru Bisara mangadopi ulaon i, ai i do na gabe panurirang najolo. Dang songon sinuaeng on, jahul petaho, barat pe taho, di olophon suhut do.\nAsa ianggo najolo naung pinillit ni horja do naboi mandok hata, dang masa manjukjukhon dirina.\nHak Ni Parhutaon.\nDung dipukka parik pintor disuan ma bulu, disuan ma hau, disuan ma bangun-bangun. Umbahen na pintor disuan bulu dohot hau, asa pintor tanda do ibana siusung bunti (bukti) tu huta i manang na ampuna huta. Ai manang ise nampuna bulu dohot hau, ibana do raja huta di huta i. Marlapatan do bulu, molo bulu duri, bulu ni anak nabegu ma i, bulu suraton, bulu hariapan ma i, alai bulu godang, bulu ni raja huta do i. Dang barani jolma mambuat bulu godang manang tubisna, ia so jolo dipangido tu nampuna bulu i, ima hasurungan ni bulu godang. Alana molo soada do bulu godangna, dang targoar i nampuna huta.\nPatik Ni Raja Huta.\n“Ganjang pe banjar ganjang, mandapot di Raja Huta”. “Bolon pe rumah gorga, mandapot do di jabu bona”. Asa manang aha pe ulaon di huta i, dang tarpajadi i, ia so jumolo disukkun Raja Huta. Manang gabe pe, manang mora halak, dang boi joloanan Raja Huta mangkatahon parbue manang napuran pelean tu Debata. Sian Raja Huta do muse pilliton nagabe Raja ni Bius, jala ido naboi manullang horbo bius dohot horbo satti.\nAlai ditingki on nungnga mumpat tuhe, nungnga sesa gadu, nungnga muba uhum, dung tuat sori dalu ni Bolanda, songon naung sinurathon dibaritani si Sarbut Tampubolon, taon 1982. Asa manang ise namar ale-ale tu soridalu ni Bolanda najolo, i ma naboi pabalik uhum dohot manengsang adat. I do umbahen na boi nuaeng nang boru gomgoman mangkatahon parbue di parbiusan.\nSihodohon Hudon Bolon\nIa boru sihodohon hudon bolon, ruhut tu harajaon ma i, panggalangon ma i, jala sian dia ma boi ibana manggalang ia so adong indahanna dohot juhut tanggoanna. “Holit mula ni hamoraon, panggalangan mulani harajaon, hasingalon jumadi hatangkangon”.\nNungnga tangkas dipatorang hata on di Sitombuk Surik tahun 1965, bonana dohot ujungna. Asa saut tahi nadenggan, ingkon adong do na olo manggalang. Songon mamungka bondar rupani, laho mamungka galung (hauma), ido umbahen jumolo tapian dilului asa huta dipukka, ido alana umbahen dos dipadomu parik tu hudon bolon.\nDi indahan do na upa na pande, napantas marboru, siparosu ale-ale, sipasorta hula-hula. Asa rosu na marale-ale, ingkon masitopot-topotan do i disipanganon, asa sorta marhula-hula, tagilon do juhut tu hula-hula. Asa tek-tek do mula ni godang, serser mula ni tor-tor, siup mula ni tabas, buhu mula ni pollung, indahan mangula adat, juhut mangula uhum. Hombar tu angka i “tradisi” ni halak Batak dohot ruhut pandohan ni pasu-pasu.\nDang pola ganjang be patorangon taringot tu bangun-bagun, na padiri tu haroan do i, jala na pinatomu do i tu hata ni tonggo-tonggo manang tangiang tu Debata, asa pintor tibu ro haroan.\nM A M U K K A J A B U\nGodang ruhut ni namamukka jabu, na deba olo songon na mamukka huta, jolo dirobo manuk diampang (tondung) ingananna dohot manang siadop dia bahenonna. Dung tulus sangkap i, diririt ma hau di harangan. Jumolo ma tustus diririt, dung dapotna, dililit ma hau i, manang ditallik-tallik humaliang paima disuru tukkang martaba, ima na margoar lilit, dos ma i dohot na manandehon sige tubona ni bagot, nungnga di-oro hau i, manang bagoti, sada patik do i. Tallik (lilit) mangoro hau, sige mangoro bagot sinamot mangoro boru manang tanda hata, ima tuhe sigaton, batangi dapoton.\nSai jumolo do tustus mardalan dibuat, asa hau na asing, asa pintor lintas (tiur) jabu i paulion. Dibunti i do i, lapatanna: diboan sagu-sagu dihatahon do i tu nampuna harangan i, jala hatana didok ma: “Diho do bonana, diho do punsuna, tonga-tonga na do dihami”, ninna.\nMarnappuna do tombak i jala adong do parbalohan ni ganup tombak, dang boi buaton ni halak na asing hau tu tombak ni halak, ia sojolo mangido tu raja ni luat i, jala mangalehon bunga hau do i.\nHinorhon ni na masihotang najolo sian Lumban Julu Sipahutar tu dolok Saut Pangaribuan, gabe pul ma parmusuan ni Lumban Julu tu Lumban Sormin. Ala Ompu Soduduhon Pakpahan do Raja di Lumban Sormin, jala guru Sumillam Raja Lumban Julu, gabe raja nadua on ma manuhuk gora ni na nirajaannana uju i. Jala ima bingkas ni porang Bolanda tu Lumban Julu Pea Linta Sipahutar, barita ni si Sarbut Tampubolon.\nDung laho sude parhau i jala nungnga sae dibahen tiang-tiang, manuhil ma. Dipaturut ma tiang i dipapillithon ma tu suhut manang dia jabu bona, jala dipapillitton ma tu natorop manang dia jabu bona. Dipillit tukkang ma di ibana, di tiktik ma tiang natolu i sada-sada, maralatan ma ibana.\nMolo pinillit ni natorop do adong hombar, ni ulpuk ma masa gora ni begu manang gora ni jolma. Molo pinillit suhut do hombar, tusuhut mangupa (manaem). Molo pinillit ni tukkang do hombar, tukkang ma maneam. Jala ima asal usul ni hata Batak na mandok: “Sitiktik sigompa, golang-golang pangalangguna, otik pe pinatupa ni inanta i, tu godangna pinasuna. Ia gompa, suhul (gagang) ni tuhil do i, jala gomal, golang-golang, ima sampok ni tuhil i. Jala manjalo tiktik tiang ma tukkang disi. Hata pasu-pasu disi holan manggabei suhut dohot tukkang dope, hata disi asa hipas-hipas suhut dohot tukkang unang marmara, jala asa lu pangomoan. Hombar tusi ma umpasa dohonon.\nDung sidung hau i hona tuhil dohot jongjong, paraithon ma. Manjalo jongjong rait ma tukkang, jala hata pasu-pasu sian na torop hombar tu hata rait ma, manang nakkok dipanggabean, tu hata nakkok ma umpasa sibahenon.\nDung sidung jabu i, di pamuli ma tukkang, jala ditulak ma hunsi tu suhut. Hata pasu-pasu tusi: “Naung parduru on gabe partonga-tonga, sideak pangisi, sitorop pinompar”, hombar tusi ma umpasa sieneton.\nGanup mangula siulaon halak Batak adong do digoari nasida na margoar “borhat-borhatna”. Haru patiur bondar adong do dibahen nasida borhat-borhatna. Tung sura adong na mamboan sipanganon tu bagas ni nasida, sitongka do ninna nasida molo so adong pinatupa ulakna manang borhat-borhat ni namamboan sipanganonna i. Hira na manalup do na ro i molo so dipatupa sisongon i. I dope na masa sahat tu tingki on. Molo so adong be tarpatupa, nanggo apala boras satangkar na ingkon do lehenon borhat-borhat ni namamboan sipanganon i (na mangebati jabu ni bagas nasida). Lumobi muse di na manungkangi bagas sibagandingtua ni ina, sipanguliman ni ama, na ingkon do suman bahenon paborhat tukang dohot pamuli tukang, asa si ripe gabe na mangingani bagas i si ripe horas. Di angka na mambahen na jagar pe tu angka ompu naung jumolo, molo pinature tambakna na ingkon do bahenon adat tu pande borhat-borhatna dohot adat pamuli tukang (pande).\nSiingoton; Molo adong di nasida masa “gora tanga”. Ditungkangi pe undung-undungna ndang dipatupa nasida borhat-borhat ni tukang dohot pumuli tukang. Ai manangkas do na manalup nasida, jala sitalupon do angka si songon i.\nDung adong pitu ari, jouon ma natunggane mangan, 3-4 halak na so hea mabalu naung gabe ibana manang mora. Jala dung sidung mangan, mulak ma nasida, ipe asa boi marlaho-ro jolma tu jabu i, na pogos nang na dangol dohot na asing.\nIa parjambaran, sirampas harajaon do i dohot jambar ni dongan tubu. Tukkang do sibagi i, ise sitiop jabu bona, ido nampuna tuk-tuk ginjang, jala sitiop jabu suhut, ido nampuna tuk-tuk toru, jala ondolan dohot ojahan (hae-hae), tukkang do nampunasa. Jambar ni natorop sian panamboli dohot hae-hae deba.\nLaho mangompoi, boi ma masiboan siluana be, hula-hula mamboan sipirnitondi, boru ale-ale, dongan tubu mangalehon pangurupion,. Umpasa sidohonon, boi ma patomu-tomuon hombar tu isi ni jabu, lumobi molo mangkuling ogung.\nRuhut Pauli Jabu\nNdang boi mamintor anak manjae, ia so jumolo mamungka bale-bale. Ingkon jolo ser-ser do asa tor-tor, dohot udutna, ima umbahen didok umpama: “Jolo marjabu bale-bale, asa marjabu sopo, jolo sian natunggane, asa tu naumposo”. Diruhut ni pangkataion jabu ruma. Molo marjabu ruma halak, naboi panungkunan ma i di indahan manang eme. Ido alana umbahen dibahen tanda-tanda ualu tarus ni ruma, paboa boi ibana panungkunan tu desa na ualu. Mangenet sian i ma goar Sibagot Ni Pohan, bagot, tarus manang tuak. Pohan, meme, poda. Namarlapatan do goar i sude. Ala tu bagot ni pohan dipasahat tu Tuan Sori Mangaraja batu hula dohot boni (eme) ima mula ni saba.\nUmpama namardomu tusi: “Hotang sasa pangarahut ni ruma, tu porhis lumunta-lunta, dos do raja dohot namora, padenggan uhum dibagasan ni huta”.\nParbagianan Ni Jabu\nIa di jabu bona, anak siampudan. Di jabu suhut, anak sihahan, dijabu soding, sibitonga dohot dijabu sitappar piring. Jala molo tuk bahenon ni natorasna, jabu sopo di Sihahan, jabu ruma i ma di siampudan. Jala molo massitantanan marsisur-suran di jabu tiningggalhon ni natorasna, tama dapotan parbagian pahoppu sihahaan.\nIanggo adong do jabu ruma, sai tu jabu ruma ma hasangkotan ni ogung, jala dang marimbar pinomparna mamakke i, molo mamungkul ogung. Jala molo adong dope ruma hadomuan parsantian, sai disi do inganan ni Parsibasoan dohot Debata idup. Jala disi do manggohi parmiahan (Parsibasoan).\nFiled under: Adat | Tagged: RUHUT MAMUNGKA HUTA DOHOT JABU |\n« Patung Primitif Suku Batak BELAJAR DARI AFES HUTAURUK »\nTu Punguan Sinurat\nBORU NI RAJA" DALAM SETIAP KELUARGA BATAK\nRAJA SILAHI SABUNGAN DARI SILALAHI NABOLAK\nPadan Marga Pomparan Raja Parmahan\nRAJA BUNGA-BUNGA alias RAJA PARMAHAN\nFB Penggemar Punguan Sinurat


Boasa Hita Ingkon Mangalehon tu Jahowa?\n”Ale Debatanami! Mandok mauliate ma hami tu Ho dohot mamujimuji Goarmu na marmulia i.”—1 KRON. 29:13.\nENDE: 80, 50\nBoasa dijujui Jahowa asa talehon nasa tolapta tu Ibana?\nSongon dia do naposo ni Jahowa najolo mangurupi angka ulaon ni Debata?\nSongon dia do organisasinta marbisuk mamangke angka sumbangan?\n1, 2. Songon dia do Jahowa patuduhon na pardenggan basa do Ibana?\nPARDENGGAN basa do Debata Jahowa. Nasa na adong sian Ibana do sasudena. Ibana do nampunasa sude na adong di portibi on. Jala dilehon do sudena i tu hita asa boi hita mangolu. (Ps. 104:13-15; Hag. 2:8) Sian Bibel taboto, sipata dipangke Jahowa do sude na di portibi on laho mangurupi naposoNa marhite huasoNa.\n2 Umpamana, saleleng 40 taon dilehon Jahowa do manna dohot aek tu halak Israel tingki di halongonan. (2 Mus. 16:35) Alani i, rade do sude haporluon ni nasida. (Neh. 9:20, 21) Di tingki na asing, marhite panurirang Elisa, dibahen Jahowa do asa lam godang miak ni sahalak borua na mabalu. I ma na mangurupi ibana asa boi tongtong mangolu dohot ianakhonna, jala manggarar sude utangna. (2 Raj. 4:1-7) Asing ni i, marhite huaso sian Jahowa, boi ma diparade Jesus sipanganon dohot hepeng tingki dihaporluhon.—Mat. 15:35-38; 17:27.\n3 Boi do dipangke Jahowa manang aha pe laho mangurupi angka tompaanNa. Nang pe songon i, dijujui Ibana do angka naposoNa mangalehon nasa tolap ni nasida laho mangurupi organisasiNa. (2 Mus. 36:3-7; jaha Poda 3:9.) Boasa dijujui Jahowa hita asa mulak mangalehon tu Ibana? Songon dia do angka naposo ni Debata na disurat di Bibel mangurupi ulaonNa? Songon dia organisasiNa saonari on mamangke hepeng sian sumbangan? Di parsiajaran on, taulas ma sungkunsungkun on.\n4. Na patuduhon aha do molo olo hita mangalehon tu Jahowa?\nAlani holongta tu Jahowa, gabe las ma rohanta mangalehon tu Ibana\n4 Alani holongta jala mangargai Jahowa, gabe las ma rohanta mangalehon tu Ibana. Molo tarimangi sude naung dilehon Jahowa tu hita, gabe taronjar do rohanta laho mangargai Ibana. I do na dihilala Raja Daud. Sada tingki dipatorang ibana angka aha na dihaporluhon laho pajongjongkon bagas joro. Ibana mandok, sude na adong di hita, na sian Jahowa do i. Alani i, sude na talehon tu Jahowa, sian Ibana do i sasintongna.—Jaha 1 Kronika 29:11-14.\n5. Songon dia Bibel mangajari hita na ringkot do mangalehon di ulaon panombaon?\n5 Di sada parnidaan ni apostel Johannes, dibege ibana angka naposo ni Debata na di surgo mandok, ”Ale Tuhan Debatanami, na tama do Ho manjalo hasangapon dohot hamuliaon dohot hagogoon, ai ditompa Ho do saluhutna; hinorhon ni lomo ni roham do, umbahen manjadi angka i jala tartompa!” (Pgk. 4:11) Tontu, tama do Jahowa mandapot hamuliaon dohot hasangapon. Alani i, lomo do rohanta mangalehon na dumenggan tu Ibana. On ma sada caranta laho manomba Ibana. Dos songon halak Israel, dipangido Jahowa do tu halak Israel asa mangulahon ulaon na ringkot tolu hali di bagasan sataon. Ingkon diboan nasida do silehonlehon tu Jahowa tingki mangulahon i. (5 Mus. 16:16) Tangkas ma sian tudosan on, mansai ringkot do mangalehon tu Jahowa sian ias ni rohanta di panombaonta saonari. Molo taulahon on, na patuduhon pangargaionta jala pangurupionta do tu ulaon ni organisasi ni Jahowa.\n6. Boasa denggan molo sian ias ni roha hita mangalehon? (Ida gombar di mula ni parsiajaran.)\n6 Ingkon las do rohanta mangalehon, ndang holan manjalo. Jala i do na dumenggan. (Jaha Ulaon ni Apostel 20:35) Rimangi ma molo adong sada dakdanak dilehon natuatuana hepeng laho jajan. Dung i, dipangke ibana ma deba hepeng na i laho manuhor hadiah tu natuatuana. Boi ma tabayangkon songon dia pangkilalaan ni natuatuana. Manang, tarimangi ma muse molo adong sahalak perintis na poso na rap tading dohot natuatuana. Diurupi ibana ma natuatuana laho manuhor sipanganon manang manggarar sewa ni jabu. Sasintongna ndang na dipangido natuatuana asa dibahen ibana songon i. Alai las do roha ni nasida manjalo pangurupionna. Boasa? Alana, diargai natuatuana do sude na dibahen ibana tu nasida. Suang songon i ma hita. Diboto Jahowa do, denggan do molo sian ias ni rohanta mangalehon tu Ibana.\nCARANA NAPOSO NI DEBATA NAJOLO MANGALEHON SUMBANGAN\n7, 8. Songon dia do naposo ni Debata najolo gabe sitiruon taringot mangalehon tu (a) angka ulaon ni Debata? (b) angka na marhobas tu Jahowa?\n7 Sian Bibel boi do taparsiajari songon dia naposo ni Jahowa mangalehon sumbangan laho mangurupi ulaonNa. Umpamana, dijujui si Musa do halak Israel mangalehon sumbangan laho pajongjongkon tabernakel. Dos songon i ma na diulahon Raja Daud tingki laho pajongjongkon bagas joro. (2 Mus. 35:5; 1 Kron. 29:5-9) Di tingki pamarentaon ni Raja Joas, dipangke angka malim do hepeng sian sumbangan laho paturehon bagas joro. (2 Raj. 12:5, 6) Asing ni i, tingki masa haraparon di Judea di abad na parjolo, diurupi halak Kristen do angka dongan na tading disi.—Ul. 11:27-30.\n8 Asing ni i, dilehon naposo ni Debata do hepeng laho mangurupi angka na manguluhon di ulaonNa. Umpamana, songon na dipaboa di Patik ni si Musa, ndang adong bagian manang warisan ni halak Lepi. Alani i, halak Israel na asing mangalehon parpuluan tu halak Lepi. Gabe boi ma halak Lepi tongtong karejo di tabernakel. (4 Mus. 18:21) Suang songon i ma na diulahon angka borua na marlas ni roha mangalehon laho mangurupi Jesus dohot angka apostelna.—Luk. 8:1-3.\nNa mora nang na pogos boi do mangalehon sumbangan\n9. Sian dia do haroroan ni angka sumbangan di tingki najolo?\n9 Marragam do haroroan ni sumbangan. Songon tingki pajongjongkon tabernakel, dilehon halak Israel do angka arta ni nasida na diboan sian Misir. (2 Mus. 3:21, 22; 35:22-24) Asing ni i, pigapiga halak Kristen di abad na parjolo, manggadis angka hauma dohot jabu ni nasida. Jala hepeng na didapot dilehon tu angka apostel laho mangurupi angka dongan na mangkaporluhon. (Ul. 4:34, 35) Adong do muse halak Kristen na asing, na papulikhon hepengna laho mangalehon sumbangan tu ulaon na disuru ni Debata. (1 Kor. 16:2) Boi do na mora nang na pogos mangalehon sumbangan.—Luk. 21:1-4.\nCARANTA MANGALEHON SUMBANGAN SAONARI\n10, 11. (a) Songon dia do hita maniru angka dongan na disurat di Bibel taringot mangalehon sumbangan? (b) Boha do pangkilalaanmuna tingki mangalehon sumbangan?\n10 Saonari, dihaporluhon do angka sumbangan tu marragam ulaon. Ra, hurianta laho paturehon Bale Harajaon manang pajongjongkon Bale na baru. Asing ni i, ra kantor cabangmuna porlu ingkon dipature. Jala boi do hita mangurupi angka biaya tu ulaon kebaktian. Sipata, huriamuna boi do mangalehon sumbangan laho pajongjongkon Bale Kebaktian dohot Bale Harajaon ni angka dongan di liat portibi on. Sumbanganta pe boi do mangurupi angka misionaris, perintis istimewa, sintua kaliling, dohot na di kantor pusat manang kantor cabang di liat portibi on. Manang, mangurupi angka donganta di inganan na hona mara.\n11 Di tingki parpudi on, sude do hita boi mangalehon sumbangan tu ulaon organisasi ni Jahowa. Angka na mangalehon sumbangan i, godang do na so dipaboa goarna. Ndang olo tapaboa tu na asing sadia godang hepeng na tapamasuk tu kotak sumbangan manang na talehon marhite jw.org. Alai olo do tahilala paotikhu na talehon. Sasintongna, umgodang do na mangalehon sumbangan na otik sian na mangalehon sumbangan na balga. Nang pe otik hepeng ni donganta, ditiru nasida do angka halak Kristen na di Makedonia. Mansai pogos do nasida, alai dipangido nasida do asa dohot nasida mangalehon sumbangan. Jala dilehon nasida do sumbangan i sian ias ni roha.—2 Kor. 8:1-4.\n12. Songon dia do organisasinta mangalului cara na dumenggan laho mamangke sumbangan?\n12 Marbisuk do Punguan Na Mangaradoti Organisasi laho mamangke angka sumbangan na talehon. (Mat. 24:45) Martangiang do nasida jala manat do tingki mambahen haputusan laho mamangke sumbangan i. (Luk. 14:28) Angka naposo ni Debata na disurat di Bibel pe mamangke sumbangan holan tu ulaon panombaon. Umpamana, tingki mulak si Esra tu Jerusalem, diboan ibana do angka sumbangan sian raja Persia. I ma angka mas, perak, dohot angka arta na asing. Godangna hirahira lobi sian 1,3 triliun rupiah. Tu Jahowa do sude sumbangan i. Alani i, dilehon ibana do tudutudu asa boi denggan diboan angka sumbangan i sahat tu Jerusalem. (Esr. 8:24-34) Asing ni i, dipapungu apostel Paulus do hepeng laho mangurupi angka dongan na di Judea. Dipastihon do ise na pasahathon hepeng i. Dipingkirhon nasida do ”na patut ingoton di jolo ni Tuhan i, nang di jolo ni jolma”. (Jaha 2 Korint 8:18-21.) Saonari, ditiru organisasinta do si Esra dohot si Paulus na marbisuk mamangke sumbangan.\n13. Boasa marragam cara dibahen organisasi laho mangatur parhepengon?\n13 Boi do dibahen sada keluarga cara na denggan laho mangatur parhepengon ni nasida. Asa boi nasida mangalehon gumodang tingki tu Jahowa, sipata ingkon diorui do angka situhoron na so porlu. I ma na diulahon organisasi ni Jahowa. Godang do ulaon ni organisasi ni Jahowa di tingki parpudi on. Alani i, dihaporluhon do godang biaya. Asa marbisuk mamangke sumbangan na dilehon, marragam do cara dibahen laho mangatur parhepengon.\nPANGKORHON NI ANGKA SUMBANGANMUNA\nSumbanganmuna mangurupi ulaon ni organisasi di liat portibi on (Ida paragraf 14-16)\n14-16. (a) Tu angka ulaon aha do sumbanganmuna dipangke? (b) Songon dia angka ulaon i mangurupi hamu sandiri?\n14 Angka dongan naung leleng gabe Sitindangi Ni Jahowa mandok, godang do silehonlehon na tadapot sian organisasi. Saonari, nunga adong be jw.org dohot JW Broadcasting. Nunga diterjemahon be Bibel di godangan bahasa. Jala di taon 2014/2015 dibahen do sada kebaktian Internasional, na marjudul ”Teruslah Cari Dahulu Kerajaan Allah!”. Saleleng tolu ari do dibahen acara on. Jala adong 14 kota di liat portibi on na mangihuthon acara i jala dibahen di stadion na bolak. Las do roha ni angka halak na ro di tingki i!\n15 Godang do na mandok mauliate alani sude na dibahen organisasi. Adong donganta na mardongansaripe na tading di Asia. Didok nasida, ”Di daerah na pinjil do hami ditugashon. Sipata lungun do dihilala hami. Jala ndang huingot hami godang do ulaon ni organisasi di liat portibi on. Alai, tingki ditonton hami JW Broadcasting, huingot hami ma godang do angka dongan sahaporseaonnami di liat portibi on. Las do roha ni angka dongan na di inganannami ala nunga adong JW Broadcasting. Ganup bulan do ditonton nasida acara on. Jala dihilala nasida, gabe songon na jonok ma nasida tu Punguan Na Mangaradoti Organisasi. Las hian ma roha ni nasida alani gabe bagian ni organisasi ni Debata.”\n16 Saonari on, hirahira 2.500 godang ni Bale Harajaon na dipature manang dipajongjong di liat portibi on. Hirim do roha ni angka dongan di sada huria di Honduras asa adong Bale Harajaon ni nasida. Saut do na dihirim ni nasida i. Jala didok nasida do muse, ”Las hian do rohanami ala boi gabe bagian ni organisasi ni Jahowa na marsada di liat ni portibi on.” Godang do na mangkilala na sarupa tingki parjolo sahali mandapot Bibel dohot angka sijahaon di bahasa ni nasida sandiri. Songon i nang tingki nasida diurupi angka dongan tingki masa mara. Manang tingki adong barita na denggan sian ulaon marbarita di inganan na ribur dohot tingki marbarita mamangke rak beroda.\n17. Sian dia do taboto na diurupi Jahowa do organisasiNa?\n17 Godang do na so Sitindangi Ni Jahowa gabe longang, alana sude ulaon na tabahen holan sian sumbangan do i. Hea do ro sahalak direktur perusahaan mangida kantor percetakan organisasinta. Longang hian do rohana alani sude ulaonta holan sian sumbangan do. Jala ndang hea hita diida mangidoido hepeng sian na asing. Jala ibana mandok, ndang mungkin boi masa i. Tutu do na didokna i! Taboto do, holan alani na diurupi Jahowa do umbahen boi masa sude ulaon on.—Job 42:2.\nPASUPASU ALA MANGALEHON TU JAHOWA\n18. (a) Pasupasu aha do na boi tadapot alani mangurupi ulaon ni Jahowa? (b) Songon dia do hita mangajari ianakhonta dohot halak na baru asa mangulahon na sarupa?\n18 Sada hasangapon do di hita laho mangurupi ulaon na mansai ringkot sian Jahowa. Dipasupasu Ibana do hita molo taulahon i. (Mal. 3:10) Marjanji do Ibana, molo sian ias ni roha do hita mangalehon, gabe tadapot ma na denggan. (Jaha Poda 11:24, 25.) Didok Ibana do muse, ”Martuaan do na mangalehon sian na manjalo.” (Ul. 20:35) Sian pangkataion dohot parniulaon, boi do taajari ianakhonta dohot angka halak na baru marsiajar, asa mangalehon sumbangan. Jala dapot nasida ma las ni roha dohot godang pasupasu ala mangulahon i.\n19. Songon dia parsiajaran on boi patoguhon hamu?\n19 Tangkas ma, sian Jahowa do sude na tadapot. Alani i, tingki talehon muse tu Ibana, na patuduhon holongta do hita tu Ibana jala na taargai do sude na diulahon Ibana tu hita. (1 Kron. 29:17) Tingki halak Israel mangalehon sumbangan laho pajongjongkon joro, ”marlas ni roha be situan na torop i ala ringgas nasida margugu, ai sian nasa rohana mangaringgas be margugu tu Jahowa”. (1 Kron. 29:9) Tongtong ma hita mandapot las ni roha ala mulak mangalehon tu Jahowa.\nTingki talehon sumbangan manang mangurupi organisasi ni Jahowa, na mangalehon tu Jahowa do hita. Alana sude na tadapot na sian Jahowa do i. Alani i, tingki mangalehon sumbangan hita, na mulak mangalehon do hita tu Jahowa jala patuduhon holong do hita tu Ibana


Akka Sitindangi na di Italia Mangurupi Akka Halak na Hona Banjir\nMangurupi Akka Halak\nJAHA DI BAGASAN BAHASA Afrikans Albania Amhara Arab Armenia Azerbaijani Basque Batak (Toba) Bislama Bolanda Cebuano Cheska Chichewa Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Denmark Farsi Fiji Fon Galicia Georgia Gun Heber Iloko Indonesia Inggris Isoko Italia Jepang Jerman Katalan Kinyarwanda Kirghiz Kongo Korea Kreol Haiti Kroasia Lingala Lituavi Magyar Malagasi Malayalam Melayu Myanmar Nahuatl (Huasteca) Ndebele (Zimbabwe) Norwegia Polski Portugis Portugis (Portugal) Prancis Rumania Rundi Rusia Serbia Serbia (Romawi) Setswana Shona Slovak Sloven Spanyol Suomi Swahili Swedia Tagalog Tahiti Tarascan Telugu Thai Turki Ukraina Valencia Vietnam Yoruba Yunani\nDi ujung ni bulan November 2016, masa ma haba-haba di bagian utara ni Italia. Gabe hona banjir ma piga-piga huta di jonok ni kota Moncalieri. Timbo ni aek i adong lobi sian satonga meter. Adong sada koran paboahon, “Sude do hona banjir.” Adong 1.500 halak na diurupi pamaretta kaluar sian huta i, jala mandok mauliate do nasida ala hatop do tim SAR mangurupi, jadi dang adong na mate. Alai, godang do halak na disi mago artana.\nKerja Sama lao Mangurupi Akka Halak\nPiga-piga tim sian Sitindangi Ni Jahowa na disi pittor hatop do mangurupi. Diurupi Sitindangi do akka parhuta i paiasson akka gambo dohot sampah sian jabu ni nasida. Jala pakaluarhon akka barang dohot arta ni parhuta i. Jala adong do dalan na dibahen palang, hape adong sada tim sian Sitindangi na naeng mamolus huhut mamboan peralatan dohot sipanganon. Ujungna dipaloas pamaretta disi do nasida mamolus sian i, jala boi ma diurupi nasida sada keluarga. Dang holan dongan sahaporseaon na diurupi Sitindangi alai dohot do na so Sitindangi.\nUmpamana, adong sada apartemen na hona banjir gudangna di toru. Dung sae tim SAR pakaluarhon aek sian i, ro ma sada tim sian Sitindangi na mangurupi dongan sahaporseaon ni nasida, i ma si Antonio dohot keluargana. Diurupi do nasida paiasson gudang ni nasida. Dung i, diurupi Sitindangi do muse akka tetangga ni si Antonio. Marbaris do nasida lao pakaluarhon barang sian akka gudang i, jala sae ma holan piga-piga jom. Mandok mauliate do nasida ala diurupi. Adong sada tetangga ni nasida i ma si Viviana. Tangis ma ibana jala didok ma tu istri ni si Antonio, “Dok ma mauliate tu akka donganmuna i da, luar biasa do hamu bah!”\nAdong sada huta na sega situtu alani banjir i, diparrohahon akka parhuta i do akka tim sian Sitindangi na mangurupi halak na hona banjir. Gabe taronjar do roha ni nasida lao mangurupi tim Sitindangi i, jala olo do nasida mangihutton tudu-tudu sian ketua tim.\nMandok Mauliate tu “Pangurupion na Massai Arga”\nAdong ma sada bawa na sega situtu jabuna jala margambo garasina. Longang do rohana mangida adong ualu halak Sitindangi na paiasson gambo sian garasina i saleleng opat jom. Dung i dihaol ibana ma piga-piga sian nasida jala dibahen ma status di media sosial lao mandok mauliate tu “pangurupion na massai arga” na dilehon nasida.\nSahalak Sitindangi mandok, “Diurupi hami do akka tetangganami na so Sitindangi. Godang do sian nasida nungnga marumur 80-an. Adong do na sampe tangis mandok mauliate ala nungnga diurupi.” Adong sahalak na aktif di gareja Katolik, mandok mauliate ala nungnga diurupi. Didok ibana ma, “Nang pe dang sarupa agamanta, alai las hian do rohakku ala marsiurupan hita songon on.” Adong muse sahalak bawa na mandok, “Saleleng on dirippu hami do karejomuna holan ro tu jabu ni halak ganup Minggu manogot, hape sasittongna lomo do rohamuna lao mangurupi halak na susa.”\nOlo do Sitindangi Ni Jahowa Mangalehon Pangurupion Tikki Adong Mara?\nBagihon Bagihon Akka Sitindangi na di Italia Mangurupi Akka Halak na Hona Banjir


Acara Patua Hata/Marhori-Hori Dinding Pada Prosesi Pernikahan Suku Batak - Warga Batak\nBeranda › adat Batak › Blog Warga Batak › Marhori-hori Dinding › prosesi Pernikahan Suku Batak\nAcara Patua Hata/Marhori-Hori Dinding Pada Prosesi Pernikahan Suku Batak\nWargabatak.blogspot.com ,Acara Patua Hata/Marhori-Hori Dinding Pada Prosesi Pernikahan Suku Batak.Molo dung masihaholongan angka naposo jala martahi nasida mamungka rumah-tangga na imbaru, ianggo na jolo mamintor masileanan tanda do nasida songon mandar, saputangan, hepeng, cincin mas dohot na asing.\nDungi dipaboa nasida ma tahi nasida i tu natorasna be. Borhat ma paranak mandapothon parboru laho masitandaan huhut manghata i mangarang-rang i angka naporlu taringot tu sangkap na naeng mardongan saripe anak dohot boru i.\nAlai andorang so i, bo i do parjolo pajumpang sahalak boru sian paranak dohot parboru (didok ma i domu domu) laho manghatai taringot tu balgani sinamot na naeng pasahaton ni paranak tu parboru (hira-hira songon na mandas-das i ma goarna). Dung hira-hira adong hadomuan, i pe asa borhat paranak mandapothon parboru. Asing sian i nunga sipata bo i pajumpang suhut paranak dohot parboru, alani naung adong hian partondongon nasida, ia so i ala nunga masitandaan hian manang alani pardongan on.\nTorop ni paranak na ro mandapothon parboru hira-hira tolu ripe, nunga tarmasuk disi sahalak boru. Songon i nang parboru manjalo haroro ni paranak sarupa ma torop na. Paranak disi ndang pola mamboan na marmiak-miak, alai bo i ma mamboan songon snek (makanan ringan) manang jagal manuk. Parboru pe ndang pola paradehon sipanganon, alai bo i ma patupahon kopi manang tes. Parborhat ni paranak tu bagas ni parboru i ma na nidokna patua hata manang marhori- hori dingding.\nAlai molo binereng do nuaeng, hira nunga bo i suhut paranak mandapothon suhut parboru di na patua hata, jala panghataion nunga di hata i bohi ni sinamot dohot ulos, songon i nang partording ni ulaon, di alap jual do manang taruhon jual.\nRuhut Pardalan Ni Patua Hata\nDung sidung marhori-hori dinding, borhat ma paranak rap dohot uduranna hira-hira 8 -15 keluarga laho patua hata laos marhusip tu jabu ni parboru.\nParsidohot ma di si haha-anggi ni paranak, dongan tubuna na sumolhot, boru, bere, dohot ibebere. Disagi ma bilangan ni nasida asa unang pagodanghu, alai ingkon dohot ma boru. Somalna nunga diboan paranak pande hatana.\nDi partingkian songon on, asing do sian tingki na marhori-hori dinding na holan manggolom-golom sipanganon kue manang buah na tonggi. Ianggo di parborhat ni paranak saonari laho patua hata/ marhusip ingkon do mamboan sipanganon na marsintuhu; indahan na las dohot lompan na tabo na marmiak-miak, ima goarna tudu-tudu ni sipanganon.\nDi suhut parboru pe nunga rade manjalo haroro ni paranka jala di jou parboru ma haha-anggina (dohot raja parhata), boru, bere, ibeberena, dohot piga halak dongan sahutana. Diparade parboru ma dengke si mudur-udur siadophonon nasida anon tu paranak dung sidung manjalo tudu-tudu sipanganon na binoan ni paranak.\nRaja Parhata Paranak.\nRaja nami… ia hami na ro on parboruon muna marga .......\nHoras ma di Raja i.Raja Parhata Parboru.\nHoras ma tutu Amang boru.Dung i marsijalangan ma nasida angka na naeng martondong di bagasan las ni roha. Dipeakhon paranak ma sipanganon boan–boan nasida di tonga ni jabu (manang tu ginjang ni meja diadopan ni parboru), jala didok ma hatana :\nTulang na burju.. tona ni namborumuna ima dainang mandok molo borhat hamu anaha tu bagas ni Tulang mu na, ingkon do boanon mu sipanganon na tabo laho palashom roha ni Tulangmu sotung mangembal hamu, jadi Rajanami na marningot ma hami di tona i, ido umbahen na huboan hami sipanganon na tabo laho palashon roha ni angka Tulang.Raja Parhata Parboru\nBorunami… asa jolo sigati hamu jo boan-boan ni paribanmu.Alusni Boru ni Parboru\nDi hamu hula-hulanami nunga husigati hami, jala suman do. (lapatanna lengkap do / adong do di si “ na margoar” manang tudu-tudu ni sipanganon).\nRaja Parhata Paranak\nBorunami… asa dongani hamu paturehon dipudi (diboan ma tu dapur asa dihobasi satongkin, mangaturhon na margoar diginjang ni talam na bolak, alana satongkin nari ingkon tangkas do dihatahon hasahatan ni i diadopan ni parboru andorang so rap marsipanganon).Raja Parhata Paranak:\n“Di hamu Tulang, molo naung rade hamu, asa ro hami nian mandapothon hamu.” (maksudna laho pasahat tudu-tudu ni sipa-nganon)Raja Parhata Parboru:\n“Di hita namardongan tubu, Raja ni Boru, Bere, dohot Raja ni Dongan Sahuta, ala naeng ro ma Raja ni Pamoruonta mandapothon hita, asa rap manjalo ma hita.”Raja Parhata Paranak:\n“Di hamu Tulangnami (ndang apala didok dope hula-hula) di ari na uli di bulan na denggan on ro do hami pamoruonmuna pasahat tudu-tudu ni sipanganon na marsaudara, tudu-tudu ni panggabean parhorasan ma on di hamu Rajanami. Molo tung songon on pe na boi hupasahat hami ditingki on, las ma rohamu manjalo. Songon hata ni situa-tua ma dohonon,\nDiolophon na torop, “horas ma tutu!”, laos masijalangan.\nRaja Parhata Parboru:\nLaos digorahon ma boruna nasida asa diboan na laho sipasahaton nasida, ima dengke simudur-udur.\n“Di hamu Raja ni Pamoruonnami, dison hupasahat hami tu hamu dengke simudur-udur, dengke sitio-tio, dengke sahat, dohot pangidoan tu Tuhanta, asa sai mudur-udur ma hamu tu dolok tu toruan, tio ma aek inumonmuna, jala sahat ma angka nauli angka nadenggan di hamu.” Diolophon angka na torop, “Ima tutu.”\nRaja Parhata Paranak:\n“Nauli ma i Tulang.”\nDipangido ma donganna mambahen tangiang mangan. Jala dung simpul tangiang marsipanganon laos didok ma hata dai sira ni sipanganon i,\nMarjomukma hita.Diolophon na torop, “ima tutu!”\nDi hita namardongan tubu, suang songon i di Boru, Bere nami, molo tung dijolo ni hasuhuton pe dengke napinasahat ni Raja i, naung rap manjalo ma hita ate?” Diolophon uduran ni paranak, nauli.\nDidok hata ni natua-tua, andorang so diseat raut jolo diseat hata. Boha Amangboru, tarsongon dia partording ni tudu-tudu ni sipanganon naung pinasahat muna on tu hami?”\nNB : Somal na ni parbagi jambar di ulaon Patua Hata/Marhusip\nAla tangkas do dihatahon surung-surung ni parboru tudu-tudu ni sipanganon na, pinasahat ni paranak i tarsongon on ma parbagi jambar.\nContoh suhut parboru Raja Pane\nBoru (boru ni punguan Sitorus) = Osang parhambirang\n“Suang songon i di hamu Borunami asa pauli hamu dengke naung tangkas tajalo sian Raja i”\n“Boha Amangboru, nunga boi tauduti panghataionta?”\nSongon on ma hatana:\n“Di hita na mardongan tubu, Raja ni Boru, Bere, Raja ni Dongan Sahuta, ala naeng pungkaonta ma panghataion, asa martangi-tangian hita. “Jala laos songon i ma di hita namardongan tubu. Songon naung somal taulahon, ala hami haha doli muna ma nuaeng songon hasuhuton bolon, jadi hamuma na gabe raja panungkun, raja hata, di ulaonta on. Songon hata ni situa-tua na mandok :\nToho do tutu na ni dokni haha doli\nSongon naung somal taulahon dihita namarhaha maranggi Sitorus, ala haha doli Raja Pane ma nuaeng hasuhuton, ba dohot on pinasahatma tu anggi doli Raja Boltok na gabe Parsinabung (Raja Hata)\n“Mauliate ma dihamu suhutnami. Tangkas do dipasangap hamu hami dongan tubumu. Hujalo hami ma pangidoanmuna i. Toho do i tutu, sada songon daion mual do hita nasailaon, si sada anak si sada boru. Sahali nari mauliate ma di suhut-nami.”\nNian sian mulana pe nunga hira tangkas ise na gabe Parsaut, baik sian pihak parboru songoni nang pihak paranak. Alai i do huroha bangkona dohot pangalaho ni ruhut-ruhut paradaton i, lumobi di na manat mardongan tubu.\nManghatai ma hita amangboru. Nunga tung las rohanami manganhon sipanganon nabinoanmuna i. Bosur hami mangan indahan na las, sangat marlompan juhut na tabo dohot minum aek sitio-tio. Asi ma roha ni Tuhanta, sai dipasu-pasu ma i, asa pamurnas ma i tu daging, saudara tu bohi, sipalomak imbulu ma i, sipaneang holi-holi, jala sipasindak panaili.\nBagot na marhalto na niagatan di robean,\nditambai Tuhanta ma di hamu na mangalean.\nNa manungkun ma hami tu hamu amangboru nami taringot tu sintuhu ni indahan masak dohot lompan na tabo i.\nDia ma hatana, diama na ni dok na.”\n“Taringot disungkun-sungkun ni Raja i, ia hata ni sipanganon i songon hata ni natua-tua ma dohononnami Rajanami:\n“Mauliate ma amangboru, panggabean parhorasan do hape haroromuna di tingki on. I do nataparsinta. Alai, sai marangkup do inna nauli, mardongan do na denggan. Asa siangkupna songon na hundul, jala siudurna songon na mardalan.\nNa manangkasi ma hami di hamu amangboru,\n“Tangkas ma dipaboa Amangboru tu hami asa adong sibegeon ni sipareon jala sitiopon di roha. Botima!”\n“Tangkas ma tutu paboaon tu Raja i, siangkup ni panggabean parhorasan di haroronami mandapothon hamu di tingki on i ma :\n“Ro alu-alu ni anak nami tu hami, paboahon naung tangkas masitandaan jala masihaholongan dohot boru ni Raja i sian bagas on. Di dok tu hami, ‘Bapatua laho ma hamu mandapothon Tulang Marga Sitorus na marhuta Siantar, ala nunga masihaholongan hami dohot boru ni Tulang i, jala nunga mardos ni roha, satahi-sapanghilalaan hami laho mamungka parsaripeon,’ ninna alu-aluna tu hami Rajanami.\n“Tarsonggot do hami umbege alu-aluna i, nang pe las roha-nami. Alana, tingkos do di rohanami, ro anak nami tu bagas muna on. Alai, molo hurimangi hami dirinami tung na so barani dope hami mandapothon Raja i, molo sian hadirionnami. Alai, ala las ni roha dohot holong do namamboan hami dohot anaknami ro tu jolo ni Raja i di tingki on, jala nunga tangkas huida hami, minar-minar do bohimuna manjangkon haroronami, on pe Tulang, molo tung siat elek-elek pangidoannami, asa unang holan hata ni naposo be hata ni nasida nadua i, asa mangihut ma nian gabe hata ni angka natua-tua.\n“Jadi Tulang, na patua hata ma haroronami di tingki on. Asa ima elek-elek pangidoan nami. Botima!”\n“Asa di hita na mardongan tubu, Boru, Bere, suang songoni Raja ni Dongan Sahuta, nunga tangkas tabege sian pamoruonta di haroro nasida, i ma di napatua hata. Andorang so ni lehon tingki di laho mangido pandapot sian hita, jolo tapatangkas ma jolo borunta ate, manang natutu do dijalo hata sian anak ni pamoruonta.\nDung di dok paranak goarni si boru na tinodo ni anakna, di suru Parsinabung ni Parboru ma tu boruna:\nAlus ni boru sian pudi: “Sintong jala tutu do Amang na ni dok nasida i.”\nDung i diuduti ma muse panghataion\n“Asa di hita na mardongan tubu, Boru, Bere, Raja ni Dongan Sahutanami asa talehon pandapotta. Jala parjolo ma sian dongan tubu, haha doli/anggi doli, Boru, Bere, Dongan Sahuta.”\n“Jadi di hamu amangborunami, nunga dibege hamu angka pandapot sian hami. Nunga satolop hami asa hujalo hami ma haroromuna di napatua hata. Sai didongani Tuhanta ma hita sude jala dipasu-pasu angka ulaonta. Botima! Horas ma di hita saluhutna.”\nDung Dung i di Uduti ma Ulaon MARHUSIP\n0 Response to "Acara Patua Hata/Marhori-Hori Dinding Pada Prosesi Pernikahan Suku Batak"


Jolo Dititi Ari, Asa Padalanon Sada Ulaon - bataktoday.com\nRabu, 26 April 2017 Rabu, 26 April 2017 oleh admin\nGambar Ilustrasi: Arif JV Girsang\nDi sada huta na margoar Huta Pareman (ujui) ‘Siantar na balau’, toppu ma adong sada kegiatan na margoar lomba balap. Alai, hera piga-piga ari andorang so sahat tikkina, gok ma ro akka masukan, kritikan, komentar dohot mangalean singot-singot, jala tarlumobi ro do nasehat sian Paddita asa anggiat ma nian, nipapidda perlombaan i tu inganan na dumenggan mardomu tu ulaon balap i.\nSian ABHOTNEO NAIBAHO*)\nTap…ujungna sahat ma di ari naung nitottuhon akka parhobas na i perlombaan i. Lam marjugul nasida, dang dibege pe akka singot-singot, masukan, nasehat dohot ragam na komentar. Mardalan do ulaon i nian sian na manogot sappe ro tu botari.\nIa ulaon lomba balap kareta i jala bertepatan do di ari Paskah, ima ari ni haheheon ni Jesus di akka na porsea tu ibana. Jonok tu inganan parlumbaan balap kareta i, jala jonok hian do dua bagas joro ima inganan parmingguan ni akka halak Kristen. Toppu ma nian, akka soara bising sian kanalpot ni kareta na marlumba i. Tottu, tarbege ma tu parmingguan, jala mohop do pinggol mambege soara ni knalpot resing i.\nDada holan soara knalpot na mambahen pinggol gabe mohop, dohot do tong, arus lalu lintas masset, gok akka mobil, kareta mangantri disiala adong perubahan dalan arus lalu lintas sian na biasana.\nMardomu tu si, ragam akka panurat roma tu inganan parlumbaan balap i, na laho manukkun tu parhobas ni ulaon i boasa ikkon dibahen ulaon i di pusat huta i, jala boasa ma dipatupa di ari Paskah. Marpanukkun do tong akka panurat tu akka sosok na berkompeten na boi mambahen alus dohot komentar di ulaon i. Aha ma didok nasida, “Ai…dang diboto hami na ari Paskah sadari on”. Jala na mangalusi sungkun-sungkun i, ra halak Kristen do nasida. Alai, boasa ma dang diboto na ari Paskah sadari on ate.\nLam margorgor akka komentar sappe tu media sosial. Adong ma i na mandok, “ia anak SD pe diboto do mamereng kalender. “Boasa ma akka parhobas i dang mamboto akka ari libur nasional dohot ari-ari keagamaan ate?” ninna akka netizen.\nJudul di ginjang, jotjot do tabege ra di pesta, manang di partukkoan. Menurut ahu, dang holan hata-hata sambing kalimat i. Godang do hasintonganna. Ido labana adong songon almanak, kalender, jom na marlapatan songon waktu manang jadwal di hita jolma.\nPola ma lolos parbinotoan ari sadari on ima ari haheheon ni Jesus. Dang porsea ahu di si selaku panurat ni catatan on.\nNa parpudi, songon na paingotton di hita, lam manat ma hita molo tung pe adong songon rencana na laho mambahen sada-sada ulaon. Sai unang ma nian, gabe batu sandungan hita di jolo ni donganta jolma. Songoni ma sian ahu, mauliate.\n*) Panggurit on, najolo tong do pembalap, “pemuda berbadan gelap”…\nopini batak siattar nabalau\nPos sebelumnya Terlalu…! 500 Hari Penyidikan Tanpa Penetapan Tersangka…!\nPos berikutnya Dewan Pers: IWO Harus jadi Garda Terdepan Kelola Media Online


Panjuhuti | Raja Mandidang Sitorus\n« Inang Namora Boru vs Inang Soripada\nULOS HARUNGGUAN tu amanta Presiden Jokowi »\nMarch 14, 2019 by Sampe Sitorus (A. Hitado Managam)\nPANJUHUTI di ulaon Sarimatua ?\nNasomal binege Panjuhuti di ulaon unjuk, sipata Tinasak didok goarna, ima sipasahaton ni Paranak laho sipanganon ditingki Ulaon Unjuk. Somal Lomuk (Namarmiakmiak) Lombu manang Horbo hombar tu naung dihatai di Ulaon Marhusip.\nHaroro ni hata Panjuhuti sian hata Juhut namarlapatan lompan jagal sipatupaon ni Paranak jala sipasahathon nasida tu Parboru asing ni Sinamot.\nNinna holan Parboru dohot uduranna do namanganhon juhut, molo Paranak dengke na pinasahat ni Parboru i do sihasagathonon nasida.\nMolo rumang ni Ulaon Unjuk “Dialap Jual”, sadari andorang so mata ni ulaon i, nunga ingkon sahat pinahan na gabe panjuhuti i tu huta ni Parboru rap dohot boras, mangihut dohot uduran ni angka Boru ni Paranak laho paturehon i (mangalompa) di manogot ni mata ni ulaon rap dohot Boru ni Parboru.\nIma na ginoaranna martinasak.\nNajolo haha anggi ni Paranak dohot boruna do martinasak di huta di Parboru. Sidung nasida martinasak (paturehon sipanganon) mangarade ma Paranak dohot Parboru marsibuhabuhai laos borhat ma nasida mangudurhon anak dohot boruna i manjalo pasupasu pardongansaripeon (Kristen tu gareja). Mangihuthon hatorangan i, hata Panjuhuti tu ulaon Unjuk do.\nIma pangantusion nabinoto marhite panuturion ni angka natuatua.\nAlai di minggu nasalpu bona ni bulan Maret 2019 di sada ulaon Tonggo Raja parmonding ni sada ama naung Sarimatua (ndang pola si dok marga), dihatahon Raja Parhata nasida ala so tarpatupa nasida sigagat duhut (Lombu Sitio) na gabe boan ni ama namonding i, gabe PANJUHUTI ma ninna goarna ala namarmiakmiak do na boi tarpatupa nasida.\nPangantusionhu hurang ondol do hata PANJUHUTI tu ulaon Sarimatua, nasomal binege Ola manang Boan do.\nBoha do tutu taringot tu si ? Tuturi hamu ma jo asa lam dasip pangantusion niba.🙏\nTangerang 12 Maret 2019


PANGULU BALANG | Toga Purba\nHaporseaon ni angka ompunta najoloi tagoari doi animisme, manang jotjot tabege agama sipelebegu. Mangihuthon haporseaon nasida, molo mate jolma gabe ma tondina. Digoari pinompar ni na mate i do begu ni natorasna manang ompungnai parsimangotan (sumangot ni ompu). Molo sundut naung leleng ompu naung mate i, begunai digoari “parsadaan” (Ompu Parsadaan). Mate do ninna muse begu i, gabe sombaon ma i digoari.\nAla hadatuon do najolo sada parbinotoan na tumimbo, jadi sude do jolma najolo i marguru hadatuon. Ala datu i do nagabe parsoara oloan, gabe dianggap ma i raja. Asa dianggap datu bolon, ingkon adong do pinungkana ima “pangulubalang”.\nTohonan (fungsi) ni pangulubalang i di namamungka: ”suruanna i tu musu (manapsap daro mata) jala taoar ni na mamungka”.\nPangulubalang i halak na asing do i ditompa. Adong do na tinumpa i dakdanak, adong na magodang. Andorang so ditumpa jolma i dilehon do nasa pangidoanna lumobi na margoar sipanganon. Tangkas do jolo sai ditona-tonai jala dipadan-padani. Di hata-hata i mai asa ringgas suruanna manopsop daro mata ni musu na gabe taoar di ibana, jala pinompar ni datu i do na gabe pinomparna. Dipadan-padani do i asa unang olo paboahon goarna. Dung tangkas nasida masioloan i pe asa ditumpa. Dung ditumpa jolma i, dibuat ma agongna dung diparsiragong dohot miakna. Dibahen ma tu bagasan guriguri; sada inganan ni agongna jala sada nari inganan ni miakna. Ditonahon datu i do tu pinomparna asa disimpan guriguri.\nAla naung ditonahon panumpa tu na tinumpana i na gabe pinomparna i, pinompar ni namanumpai gabe boi ma pangulubalang i siar (sandar) tu pinomparna. Molo siar pangulubalang i sai pangarimason do i. Jala olo do pangulubalangi mandok :\nSude natoropi mangalusi :\njala olo muse mandok:\n“Hudok ma?”, dialusi angka na torop ma ibana :\nJala olo muse mandok :\nTung sai dielek-elek di nasiar i asa mahap manortor jala asa dipangido di ibana (sipanganonna).\nAsa molo siar pangulubalang i, pintor diparade do dengke na niura na balga, gara (tarugi na galak), sira, pege di atas ni bulung ni pinasa, aek sipoting, dohot pira ni manuk sada. Jotojot do datu mangulpuk na marsahit, naeng mangido ninna pangulubalang. Pintor songon naholsoan do napature-ture na marsahit molo ro ulpuk na songoni.\nDitonggo ma natinumpa i dohot na manumpa asa manghorasi, jala dilehon ma baga-baga molo malum sahit i. Disangkothon ma gual-gual songon baga-baga, na ingkon pukkulonna gondang molo dung malum sahit i.\nDitulis dalam Legenda, Turi-turian | Tag: datu, jolma, na niura, Pangulubalang, pinasa\n« TOGA PURBA\nMARMIAK HODA »\nLooks like you are a real professional. Did ya study about the matter? *lol*\nBy: Playdayzell on 13/12/2009


Boru Buha Baju Lirik at Baju\nBoru Buha Baju Lirik. Burju ma ho na marsingkola i. Objek penelitian adalah seluruh kata sapaan yang digunakan untuk menyapa anak perempuan dalam lirik lagu boru panggoaran, boru buha baju dan supir panjang.hasil penelitian ini menunjukkan bentuksapaan yang digunakan terhadap anak perempuan dalam bahasa batak toba pada lirik lagu boru panggoaran, boru buha baju dan supir panjang, antara lain:\nLirik Boru Buha Baju - Putri Silitonga from www.lirikanmu.com\nMasihol doau naeng mulak tusi. Boru hasianku boru buha bajuku nabasa nungga magodang ho da borungku jala ditongtong diramoti tuhan i boru hasianku boru panggoranku nalagu burju ma ho na marsingkola i anggiat dapot nasininta ni roham pos roham inang boanonku do ho ditangiangku anggiat gabe jolma na hasea ho sioloi poda tu ari nanaeng ro ho do boru hasianku ihuttononni anggi iboto mi Nga lobi sappulu taon tahe.\nLirik Boru Buha Baju - Putri Silitonga\nLirik lagu batak mardua dalan. Jala ditongtong diramoti tuhan i. Lirik lagu batak orang ketiga. Sioloi poda tu ari nanaeng ro.\nBoru panggoaran lirik & artinya. Chord kunci gitar dan lirik lagu boru buha baju. Lihat lirik sesuai abjad di buni na holom sai tangis do au huingot mai da inang i Anggiat dapot nasinitta ni roham. Boru panggoaran, boru buha baju, dan supir panjang.\nLagu yang baik adalah yang mengandung makna dalam setiap liriknya. Chord kunci gitar dan lirik lagu boru buha baju. Nungga magodang ho da borungku. Anggiat dapot nasininta ni roham. Alai dang tabaen au dope.\nAi ho do borukku boru panggoaranhi sai sahat ma da na di rohami ai ho do borukku boru panggoaranhi sai sahatma da na di rohami Lirik lagu boru buha baju. Leleng na au diparjalangan i. Boru hasianku boru buha bajuku nabasa nungga magodang ho da borungku jala ditongtong diramoti tuhan i Alai dang tabaen au dope.\nAlai dang tabaen au dope. Jala ditongtong diramoti tuhan i. Lagu yang baik adalah yang mengandung makna dalam setiap liriknya. Inong, sambor ni nipikki inong. Jala ditongtong diramoti tuhan i.\nLeleng na au diparjalangan i. Nga lobi sappulu taon tahe. Ditulis oleh ade fyrnanda jumat, 03 september 2021. Sioloi poda tu ari nanaeng ro. Lirik lagu boru buha baju.\nMasihol doau naeng mulak tusi. Lirik lagu boru buha baju. Nungga magodang ho da borungku. Yuk, simak lagu “boru buha baju” yang dinyanyikan oleh putri silitonga dan diciptakan oleh ir. Boru hasianku boru buha bajuku nabasa nungga magodang ho da borungku jala ditongtong diramoti tuhan i boru hasianku boru panggoranku nalagu burju ma ho na marsingkola i anggiat dapot nasininta.\nPosma roham inang boanonku do. Sian au boru buha baju mon. Anggiat dapot nasininta ni roham. Burju ma ho na marsingkola i. Alai dang tabaen au dope.\nLirik lagu andung anak buha baju. Na sai makkirim di harorokki. Boru hasianku boru buha bajuku nabasa nungga magodang ho da borungku jala ditongtong diramoti tuhan i Lirik lagu batak sai anju ma au. Lirik lagu boru buha baju.\nLirik lagu boru buha baju. Huingot mai da inang i. Setiap orang tua menginginkan anaknya suatu saat nanti akan menjadi orang yang sukses. Boru buha baju vocal : Boru panggoaran lirik & artinya.


Ndang Olo Ahu Mate! | Sahalak Inaina Na Poso Marhamubaon\nJAHA DIBAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Drehu Efik Esti Ewe Farsi Fiji Fon Ga Georgia Greenland Guarani Gujarati Gun Hausa Heber Hiligaynon Hindi Hiri Motu Hmong (White) Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Mapudungun Marati Maya Mbunda Melayu Mizo Mongol Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Rumania Rundi Rusia Samoa Sango Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urdu Urhobo Uruund Venda Vietnam Wallis Waray-Waray Wayuunaiki Wolaita Xhosa Yoruba Yunani Zande Zulu\nSongon na dipaboa ni si Yvonne Quarrie\nTUBU TAON: 1964\nRIWAYAT HIDUP: INAINA NA SO TURE\nTubu di Paddington do ahu, sada huta na ribur di London, Inggris. Sajabu do ahu dohot tolu angkangku nang omakku. Ndang hea disarihon bapak hami, partenggen do ibana.\nTingki dakdanak, disuru omak do ahu martangiang ganup borngin. Adong do Bibelhu na gelleng na holan marisi buku Psalmen jala jotjot do hubahen i gabe ende. Sai huingot do sada kalimat sian buku singkolangku na mandok, ”Sada tingki ndang adong be ari sogot.” On mambahen ahu jotjot tarsunggul di tingki borngin. Gabe sungkunsungkun ma rohangku, ’Holan songon on do ngolu on? Aha do na tinuju ni ngolungku? Ndang olo ahu mate!’\nAlani i, gabe lomo ma rohangku mamboto taringot begu. Laho ma ahu dohot dongan sasingkolangku tu kuburan laho mangkatai tu na mate jala ditonton hami film begubegu. Lomo do rohanami mangulahon i nang pe mabiar.\nDung marumur sampulu taon, ndang boi be ahu diatur. Marisap ma ahu, dung i marganja. Tingki marumur 11 taon, huinum ma siinumon na maralkohol. Nang pe ndang tabo daina, alai lomo do rohangku molo tenggen. Lomo do rohangku tu musik jala marjoget. Molo adong tingkiku laho do ahu tu diskotik. Martabunitabuni do ahu laho tingki borngin jala tahuak manuk ma ahu mulak. Ala nunga loja, ndang sahat be ahu tu singkola. Molo ro pe ahu tu singkola, huinum do siinuman maralkohol tingki marsiajar.\nAhu ma rangking na parpudi di singkola. Gabe muruk jala jut ma roha ni omak, hape ndang diboto ibana sude pangalahongku. Marbadai ma hami jala laho ma ahu sian jabu. Dung i, sanga do ahu sajabu dohot hamlethu si Tony na maragama Rastafari, i ma agama ni halak Afrika. Pareman do ibana jala partigatiga narkoba, ditanda halak do ibana sahalak na jahat. Ndang piga leleng denggan ma pamatangku jala tubu ma anaknami tingki ahu marumur 16 taon.\nPajumpang ma ahu dohot Sitindangi Ni Jahowa tingki tading di inganan penampungan tu inaina na so adong tungganedolina. Pamarenta do na mambahen inganan i. Jotjot do ro dua halak borua Sitindangi ni Jahowa laho manjumpangi angka inaina na poso. Sada tingki, dohot ma ahu manangihon laho patuduhon na sala do Sitindangi i. Lambok jala tangkas do nasida mangalusi sungkunsungkun sian Bibel. Burju jala lambok do nasida. Alani i, gabe olo ma ahu marsiajar Bibel.\nNdang leleng dung marsiajar, muba ma pangalahongku. Sian dakdanak, mabiar do ahu mate. Alai saonari nunga huboto be ajaran ni Jesus taringot haheheon! (Johannes 5:28, 29) Huboto ma, na disarihon Debata do ahu.(1 Petrus 5:7) Tarlumobi hona do tu rohangku hata di Jeremia 29:11 na mandok ”Ai nunga tangkas huboto sangkap angka na husangkapi taringot tu hamu, ninna Jahowa, sangkap hasonangan do tahe ndada tu hamagoan, asa ahu mangalehon tu hamu ujung na hinalungunhonmuna.” Gabe porsea ma ahu tu pangkirimon taringot hangoluan saleleng ni lelengna di Paradeiso di tano on.—Psalmen 37:29.\nDipatuduhon Sitindangi Ni Jahowa do holongna. Tingki parjolo sahali ahu ro tu parpunguannasida, burjuburju do nasida manjangkon ahu! (Johannes 13:34, 35) Imbar situtu do on tu angka parange ni halak na huida di gareja. Dijangkon Sitindangi Ni Jahowa do ahu nang pe sursar ngolungku. Dilehon nasida do tingki, roha, nang pingkiran laho mangurupi ahu. Hira na mandapot sada keluarga baru na masihaholongan ma huhilala.\nDung marsiajar Bibel, huantusi ma na ingkon muba do pangalahongku asa boi mangulahon lomo ni roha ni Debata. Ingkon marsitutu do ahu asa ndang marisap be. Jala huboto ma na ingkon hupaso do manangihon musik na mambahen ahu mamangke narkoba. Asa boi huorom diringku, ndang olo be ahu laho tu diskotik. Jala maraleale ma ahu tu angka dongan na mambahen lam denggan parangengku.—Poda 13:20.\nSi Tony pe marsiajar Bibel do dohot Sitindangi ni Jahowa. Ala boi Sitindangi mangalusi sungkunsungkunna sian Bibel, pos ma rohana on do hasintongan. Godang ma hamubaonna: kaluar ma ibana sian organisasi pareman, ndang diulahon ibana be angka na jahat jala dipaso ibana ma mangisap ganja. Saleleng on ndang marhamulian dope hami nang pe nunga marianakhon. Asa boi huulahon hami lomo ni roha ni Debata jala boi denggan hupagodanggodang hami ianakhonnami, dipasurathon hami ma parsaripeonnami di taon 1982.\n”Ndang tarsunggul be ahu tingki borngin ala mabiar tu ari sogot manang tu hamatean”\nDi majalah Joujou Paboahon dohot Sadarlah! * godang do hujaha pengalaman ni angka halak na mambahen hamubaon. Gabe taronjar ma rohangku mambahen hamubaon alani manjaha angka pengalaman ni nasida! Jala sai hupangido tu Jahowa asa sabar Ibana mangurupi ahu mambahen hamubaon. Ujungna tardidi ma ahu rap dohot si Tony di bulan Juli taon 1982.\nLABA NA HUDAPOTGabe denggan ma parngoluonku ala maraleale tu Debata Jahowa. Huhilala hami do pangurupion ni Jahowa tingki adong hasusaan di ngolunami. Ala mangasahon Debata, dihilala hami ma pangurupionNa jala sai disarihon do hami.—Psalmen 55:23.\nLas do rohangku mangurupi ianakhonku mananda Debata Jahowa. Saonari, las do muse rohangku mangida pahompungku mananda Debata.\nNdang tarsunggul be ahu tingki borngin ala mabiar tu ari sogot manang tu hamatean. Las do rohangku ala boi rap dohot si Tony patoguhon angka huria ganup minggu. Rap marbarita dohot nasida mangurupi angka halak asa marhaporseaon tu Jesus jala boi mandapot hangoluan salelenglelengna.\n^ par. 19 Dipabinsar Sitindangi Ni Jahowa.